qundao/data-zh-poetry huggingface dataset:
静夜读书
作者：弘历
朝代：清
体裁：五言排律

虎帐无多暇，书林趣转嘉。研精当夜静，息虑忘尘哗。别是中秋景，依然旧月华。陈编同汲绠，精义喻披沙。燄结银檠烛，香生玉碗茶。何须吟出塞，四海久为家。
静夜钟声
作者：弘历
朝代：清
体裁：古风

画角掩旌门，松风静别殿。泠然来钟声，舂容续复断。不辨催谯楼，忽疑叩僧院。韵度竹添簧，音披月如练。久破耳根禅，偶听聊复恋。
静好堂
作者：弘历
朝代：清
体裁：七言绝句

趁暖搴帷万象低，霁烟敛尽朗撑犁。底须在御誇琴瑟，自觉当前契筦倪。
静娟斋
作者：弘历
朝代：清
体裁：七言绝句

几个修篁一弯月，偶来恰值映虚斋。拈毫对彼娟娟者，起爱都因与静皆。
静娱书屋
作者：弘历
朝代：清
体裁：古风

书屋曰静娱，娱岂由书屋。静亦弗在外，有娱即邻欲。人生具天性，朱子语真淑。题额似绪言，默会养清福。
静娱书屋
作者：弘历
朝代：清
体裁：古风

朴宇竺宫侧，择向聊位置。虽无树石景，而有烟霞意。寻绎宋儒言，参契金仙义。云娱实未能，且黾筹吾治。
静娱书屋
作者：弘历
朝代：清
体裁：七言绝句

洁治书庐才两间，最欣开户见青山。静娱偶取佳名耳，一日万几安得閒。
静娱书屋
作者：弘历
朝代：清
体裁：七言绝句

石秀松苍别一区，雅宜朴斲谢轩朱。庭前花事犹辽待，架上芸篇伴静娱。
静安庄奠酒
作者：弘历
朝代：清
体裁：七言律诗

酒添奠处心添痛，痛泪杯盈共酒盈。母子东西曾不隔，别离今古若为情。浴兰酌艾风光近，银蒜琼蒲节物迎。况复麦田殷待泽，谁能强遣破愁城。
静安庄酹酒
作者：弘历
朝代：清
体裁：七言绝句

日远何堪已阅期，惟因路便一临之。蒲樽三奠悲无那，又是天中节届时。
静安庄酹酒
作者：弘历
朝代：清
体裁：七言律诗

早曾亲祭酹金卮，返跸重临泪写悲。忽过三年一瞬耳，那堪厚夜永思之。了然未识蕉为鹿，喟尔犹怀簪是蓍。无那从兹将日远，肩舆欲去命迟迟。
静安庄酹酒·其一
作者：弘历
朝代：清
体裁：七言律诗

久疏桂酒奠琼瓯，节物空惊驹隙遒。拟送长行安丙宅，那堪来别值辛秋。中年哀乐其多矣，一种情怀可耐不。恸罢洒然差自信，归居曾未负从头。
静安庄酹酒·其二
作者：弘历
朝代：清
体裁：七言律诗

趋庭不见两年更，生汝那堪送汝行。此际还教抚秘器，他时惟许望佳城。痛来今日诚何日，泪洒缘情不尽情。了识人伦是悲种，拟从调御忏无生。
静宜书屋
作者：弘历
朝代：清
体裁：五言绝句

云散山犹在，名标实自如。可知万缘静，遂与一宵居。
静宜书屋戏为禅句
作者：弘历
朝代：清
体裁：古风

昨者两静寄，已曾留有咏。兹为两静宜，亦复摛吟兴。静当无一物，何致四称并。曰寄及曰宜，各双互据胜。斯诚分其心，役于物纷竞。然而转语存，有应即无应。是地合是语，却非王道正。
静宜书屋有会
作者：弘历
朝代：清
体裁：七言律诗

是处芸斋号静宜，静宜之趣合研思。沉潜未可荒唐过，涵养须防玩愒驰。静则一心无外骛，宜乎万卷有深资。慢言今宿明当去，大块书幮触目披。
静宜园二十八景诗 其一 勤政殿
作者：弘历
朝代：清
体裁：五言律诗

悦心期有养，好乐励无荒。漫拟灵称囿，偏宜山号香。问农频驻跸，咨采喜同堂。家法传勤政，孜孜敢暂忘。
静宜园二十八景诗 其七 青未了
作者：弘历
朝代：清
体裁：五言律诗

拳石堪称岱，来青况复同。川原渺何极，云木望无穷。社尚怀居易，价疑招远公。升高应绝顶，不必畏蚕丛。
静宜园二十八景诗 其三 绿云舫
作者：弘历
朝代：清
体裁：五言律诗

是处绿阴稠，几馀静憩留。烟霞常荟蔚，鱼鸟任飞浮。不系乔松畔，将寻古渡头。周禆归妙契，天地一虚舟。
静宜园二十八景诗 其九 蟾蜍峰
作者：弘历
朝代：清
体裁：五言律诗

久竹生青宁，洪垆善委形。试看蹲海物，将欲补山经。腹尚礧礧果，声疑閤閤听。空怀玉川子，咄咄笔无停。
静宜园二十八景诗 其二 丽瞩楼
作者：弘历
朝代：清
体裁：五言律诗

重基百尺耸，万象四邻通。岚霭变朝暮，山川无始终。会心堪致远，抚景念居崇。春色皇州好，都归一览中。
静宜园二十八景诗 其二十 雨香馆
作者：弘历
朝代：清
体裁：五言律诗

出云峰更秀，酿雨地斯灵。景写一空白，膏苏万陇青。悦心惟乐岁，养志奉慈宁。何必刘宾客，端称以德馨。
静宜园二十八景诗 其二十一 晞阳阿
作者：弘历
朝代：清
体裁：古风

我初未来此，雾壑尔许深。扫石坐中唐，一畅平生心。仰接天花落，俯视飞鸟沉。自惟昔岂昔，乃知今匪今。
静宜园二十八景诗 其二十七 森玉笏
作者：弘历
朝代：清
体裁：五言律诗

回冈纷合沓，峻岭郁嵯峨。俨若千夫立，森然万玉罗。色无需藻绘，坚不受砻磨。山伯朝天阙，圭璋列几多。
静宜园二十八景诗 其二十三 香雾窟
作者：弘历
朝代：清
体裁：古风

夤缘萝薜烟，攀陟枫杉岭。樽俎千里遥，衣裳九夏冷。漫嫌步屧劳，堪令心神屏。将谓最高处，更有无穷境。
静宜园二十八景诗 其二十二 芙蓉坪
作者：弘历
朝代：清
体裁：古风

足底生云霞，臂左招星辰。振衣千仞冈，此语诚可人。到来每徘徊，欲去重逡巡。翘首眺青莲，堪以静六尘。
静宜园二十八景诗 其二十五 重翠崦
作者：弘历
朝代：清
体裁：古风

掩映山变态，既狭歘开豁。卷㡢风声飒，写槛云容活。驯鹿守翠微，幽禽下古栝。素志托清旷，遐瞩极空阔。
静宜园二十八景诗 其二十八 隔云钟
作者：弘历
朝代：清
体裁：五言律诗

不问高低寺，钟声处处同。耳根初静后，禅悦小参中。底厌筝琶响，应知水乳融。蒲牢寂亦得，大地是乘风。
静宜园二十八景诗 其二十六 玉华岫
作者：弘历
朝代：清
体裁：五言律诗

嵌隙淙甘脉，精蓝瞰迥墟。棼丝成桂酒，月地本云居。激越来阶下，芬馨过雨馀。远皴将近黛，次第入纱疏。
静宜园二十八景诗 其二十四 栖月崖
作者：弘历
朝代：清
体裁：五言律诗

秋夕溶溶际，春宵淡淡时。亭虚全约白，崖迥半含规。隐与环中契，悬应静里知。嫦娥馀结习，到此几栖迟。
静宜园二十八景诗 其五 璎珞岩
作者：弘历
朝代：清
体裁：五言律诗

滴滴更潺潺，琴音大地间。东阳原有乐，月面却无山。忘耳听云梵，栖心揖黛鬟。饮光如悟此，不复破微颜。
静宜园二十八景诗 其八 驯鹿坡
作者：弘历
朝代：清
体裁：五言律诗

鹿马原常有，甡甡看两三。器车浑可驾，绿耳底须骖。丰草群惟适，嘉苹性所耽。辋川传鹿柴，视此定增惭。
静宜园二十八景诗 其六 翠微亭
作者：弘历
朝代：清
体裁：五言律诗

须弥与一芥，大小岂争差。亭子不嫌窄，翠微良复赊。入诗惟罨画，沐雨欲蒸霞。莫羡痴黄派，倪迂各擅家。
静宜园二十八景诗 其十 栖云楼
作者：弘历
朝代：清
体裁：古风

过去心难得，未来亦复然。以此例现在，毕竟谁火传。高楼号栖云，题句忆昔年。阶畔碎琼声，报我无留迁。
静宜园二十八景诗 其十一 知乐濠
作者：弘历
朝代：清
体裁：五言律诗

潨潨鸣曲注，然否是濠梁。得趣知鱼乐，忘机狎鸟翔。噞喁云雾上，泼剌柏松傍。寄语拘墟者，来兹悟达庄。
静宜园二十八景诗 其十七 霞标磴
作者：弘历
朝代：清
体裁：五言律诗

筑山嗤篑力，结宇喜天成。踏磴看霞起，披林纳月行。惟因纡作直，却化险为平。九折何须比，因之见物情。
静宜园二十八景诗 其十三 听法松
作者：弘历
朝代：清
体裁：五言律诗

点头曾有石，听法讵无松。籁响疑酬偈，枝拿学扰龙。佛张苍翠盖，僧倚水云筇。比似灵岩寺，何劳摩顶重。
静宜园二十八景诗 其十九 绚秋林
作者：弘历
朝代：清
体裁：五言律诗

嶂叶经霜染，迎晖紫翠纷。绚秋堪入画，开锦恰过云。晻蔼峰容变，迷茫界道分。金官斗青帝，果足张吾军。
静宜园二十八景诗 其十二 香山寺
作者：弘历
朝代：清
体裁：五言律诗

雁堂传宝界，鹿苑本仙区。结夏参摩诘，和南礼曼殊。分茶驰调水，清馔饱伊蒲。欲拟题新句，寻思色相无。
静宜园二十八景诗 其十五 唳霜皋
作者：弘历
朝代：清
体裁：古风

胎仙志云水，讵可羁尘俗。霜皋逼青冥，差当寄高躅。华表事匪幻，赤壁梦谁续。婆罗门叫音，远胜丝竹肉。
静宜园二十八景诗 其十八 玉乳泉
作者：弘历
朝代：清
体裁：五言律诗

乍可微风拂，偏宜皎月涵。西湖不千里，当境即三潭。演漾冈峦影，卷舒晴雨岚。灵源何处是，一脉试寻探。
静宜园二十八景诗 其十六 香嵓室
作者：弘历
朝代：清
体裁：古风

突夏据横峦，天窗纳虚宇。树分功德林，身在逍遥所。始静恰宜听，既远犹堪睹。天女参维摩，时时下花雨。
静宜园二十八景诗 其十四 来青轩
作者：弘历
朝代：清
体裁：五言律诗

山斋悬树杪，旷若发尘蒙。探迹思今昔，游神泯异同。烟容空外合，黛影牖间通。敬仰留题意，乾坤方寸中。
静宜园二十八景诗 其四 虚朗斋
作者：弘历
朝代：清
体裁：古风

澹泊志乃虚，宁静视斯朗。川云供啸咏，天地任俯仰。隐几极目清，披襟满意爽。惟其无一物，是故含万象。
静宜园即事
作者：弘历
朝代：清
体裁：七言律诗

东至西非廿里遥，末寅正卯祇崇朝。盼殷泽继昨年况，日往月来此际消。不独林青草亦茂，本称泉壮石犹饶。何当大捷率然到，仍此山居慰半宵。
静宜园驻跸
作者：弘历
朝代：清
体裁：古风

金川久逆命，有征遣王师。临冲习古法，兹来阅熊罴。子弟夙所称，有勇方兼知。肉薄无坚城，先声谅在兹。就近宿香山，名园号静宜。冬山虽寂寞，松竹馀丰姿。谷风峭且寒，复陶犹不支。嗟嗟我征夫，严冬将发辎。人土非所利，善守在四夷。是役岂得已，予心众谅之。敌忾藉人和，助顺凭天时。地利讵足守，擒虏夫何疑。勖哉鹰扬旅，策勋竹帛垂。
静室
作者：弘历
朝代：清
体裁：七言律诗

不到香山到定来，今年芸幔此重开。太空寥朗悬珠阙，万木扶疏起玉台。何必岩花锦绮织，已闻谷鸟管弦催。曰花曰鸟动归静，应付虚堂永与陪。
静室
作者：弘历
朝代：清
体裁：古风

假山延阁前，岩龉致清迥。种松已合围，翠荫谡籁冷。精舍窈窕间，兹焉试习静。静不缘习得，而况藉之境。小坐旋言去，意则于斯永。
静室
作者：弘历
朝代：清
体裁：五言律诗

入山真静谧，抚序正清和。况是新雨过，滋增净意多。云林入图画，野鸟胜笙歌。似此最佳处，一年才一过。
静室
作者：弘历
朝代：清
体裁：古风

向时到定来，两年实未到。兹不可再孤，因一观其徼。肩舆数息众，最高旋亦造。阶茵辟今径，庭松增古貌。应接虽无暇，澄心在领要。小坐寻言归，耽静即邻躁。
静室
作者：弘历
朝代：清
体裁：五言律诗

园里最高处，命游不以常。缘希讶奇遇，契妙合言忘。不碍树增绿，惟怜麦欲黄。来恒逢望雨，静室笑人忙。
静室
作者：弘历
朝代：清
体裁：古风

室据山最高，因之名曰静。弗藉溪壑环，雅占峰峦顶。邻虚故得谧，超俗斯称迥。每来所必憩，每憩意为永。筌蹄笑未忘，摘句仍酬景。
静室
作者：弘历
朝代：清
体裁：古风

室虽号以静，而室本无知。设非偶一来，是静将付谁。吾因絜万理，亦莫弗如斯。静固胜乎动，然尚属有为。知动不知静，失岂仅毫釐。借境乃有悟，其失更足嗤。
静室
作者：弘历
朝代：清
体裁：古风

山因迥得平，室以高斯静。每到必成憩，憩则意为永。几有笔可拈，架有书堪省。却忆濂溪说，主之在自领。
静室
作者：弘历
朝代：清
体裁：七言绝句

得要居高飒颢风，烟岚变态一窗中。偷閒大略观如是，万状千奇岂易穷。
静室
作者：弘历
朝代：清
体裁：五言律诗

抟壁上层椒，心与碧虚广。飒然山风来，吹我襟怀爽。静室才数楹，俯临含万象。敢辞几务劳，偶结烟霞想。
静室
作者：弘历
朝代：清
体裁：五言律诗

斋居底是宜，静室惬心期。日永畴咨罢，几閒书史披。庭深却暑气，树密有凉飔。神谧存诚敬，非耽空寂为。
静室
作者：弘历
朝代：清
体裁：古风

昔或跋马行，今每乘舆到。今昔原不殊，何易老和少。九夏乏祁寒，隆冬无赤曜。然彼日日间，原弗遽改貌。即如此高居，本自卑处造。于其步步际，亦岂䪺易调。知然而哓哓，静室静我笑。
静室
作者：弘历
朝代：清
体裁：古风

春回未来憩，清和斯补吟。数息乃造高，如前怜众心。下望远近田，一例绿苗深。膏雨已既渥，可任晴与阴。然而半月晴，望微雨莫霖。即此不知足，亦乖中和襟。循室顾名静，责实静岂谌。
静室
作者：弘历
朝代：清
体裁：古风

最高处结宇，其名乃曰静。茗邈陟穹隆，数息方造迥。乘舆逸固然，肩舆劳堪省。一劳与一逸，静岂能平等。图已而忘人，此过谁当领。
静室
作者：弘历
朝代：清
体裁：古风

有暇登最高，书室额惟静。圣定以四德，主之义堪省。濂溪讵我欺，内心外乃境。内外既交养，于斯坐宜永。
静室
作者：弘历
朝代：清
体裁：七言律诗

朴屋栖岩凡数层，为高因迥语堪凭。一年一到曾何谓，冬节冬游亦绝胜。泉带冰流出清响，峰无叶护露真棱。镜中面目依然在，审视星星几点增。
静室
作者：弘历
朝代：清
体裁：古风

温室通洞房，中垒石峰景。巀嶭殊可观，小胜兴怀永。不必徵奇文，直号之曰静。静为立极本，濂溪语堪省。然非无逸耽，并合有欲屏。尺宅寸田养，仰希圣贤境。
静室
作者：弘历
朝代：清
体裁：古风

白屋筑岩阿，绿林锁岭复。探幽造最高，萝磴凡几曲。据席怀向因，凭窗纵新瞩。繄我忧劳人，未可耽清福。
静室
作者：弘历
朝代：清
体裁：古风

肩舆凡几憩，遂造最高处。静室无不静，于秋静益助。山风作声峭，涧水为色素。寥朗极遐观，俯仰欣始遇。宁非我向来，不留习去故。
静室
作者：弘历
朝代：清
体裁：五言律诗

肩舆出邃谷，静室据高岑。到此必宜憩，悠然足会心。夏初才张叶，春去尚鸣禽。仰眺峣峰表，乔期或可寻。
静室
作者：弘历
朝代：清
体裁：五言律诗

虽是崇山上，园中不筑垣。高居因见远，贞复会旋元。出玩云生岫，归看叶落根。既云来静室，何乃未忘言。
静室
作者：弘历
朝代：清
体裁：古风

言复造静室，有造斯无静。而室止空空，岂识昨今更。罗落远峰围，茈虒低林映。人知室不知，甲乙分已竟。更觅静以欣，迷头认影定。
静室
作者：弘历
朝代：清
体裁：古风

诸动本乎静，耽静即动时。寂寂物尽忘，憧憧朋从思。静固我所䭭，其如酬万几。应而有不纷，澄而非无为。哲人方能是，企焉吾将希。
静室
作者：弘历
朝代：清
体裁：古风

雨坐超然堂，片时雨略止。静室虽最高，斯已得半矣。再进功则倍，遂造岩斋里。至而雨复作，�雭更飘纚。俯望殊向观，一美无不美。
静室
作者：弘历
朝代：清
体裁：古风

静为山之仁，静复冬之贞。偶来阅冬山，真称斯室名。归根万叶落，复始诸虑澄。于焉契筦倪，讵止畅吟凭。
静室
作者：弘历
朝代：清
体裁：古风

静室不可怢，每来必即到。沿途数停憩，究皆逊此妙。回薄含万象，寥朗悬高照。是宜付山林，而岂云廊庙。自问是何为，冁然亦失笑。
静室
作者：弘历
朝代：清
体裁：五言律诗

静室所必到，缘居最上层。岧岧房远见，款款路徐登。天宇心无滓，冬山骨有棱。庭松与盆菊，随遇且为朋。
静室
作者：弘历
朝代：清
体裁：五言绝句

静室最高处，云收日光烜。千里绿皋滋，神心与俱远。
静室
作者：弘历
朝代：清
体裁：五言律诗

静室诸峰上，岧峣出众林。地佳得于迥，物理效其深。图画天然设，文章大块任。青郊农事好，凭揽慰予心。
静室
作者：弘历
朝代：清
体裁：古风

静蕴动之机，动彰静之理。譬如水与波，岂能别彼此。攀跻讵非劳，宴息因至止。随照乃失宗，归根尽得旨。虚室设有云，糟柏而已矣。
静室
作者：弘历
朝代：清
体裁：古风

香山到必来，来亦必游目。游目兹最幸，东郊渥雨足。二麦如助长，大田出耕犊。千里无纤埃，翠逻而青缛。然予有后议，循名差未副。游目岂静哉，似与动为族。解曰心弗动，无碍延清瞩。
静室
作者：弘历
朝代：清
体裁：古风

驾言至静室，本意在图静。静当息诸虑，而虑静未肯。开眼见明固，闭眼见暗等。而暗岂非色，动匪静堪省。五字讵谈禅，八叉成俄顷。
静室·其一
作者：弘历
朝代：清
体裁：七言绝句

为因避暑登高处，中使肩舆汗已淋。虽是崇椒延爽别，有惭以已度人心。
静室·其一
作者：弘历
朝代：清
体裁：五言律诗

好山无暑避，静室得心安。铿尔筠篁籁，飒然衣袂寒。地高游目远，云敛骋怀宽。指点前题处，烟萝翠欲团。
静室·其一
作者：弘历
朝代：清
体裁：五言律诗

结宇最高处，天风户牖生。邻虚自能静，视远得惟明。开卷晤千古，忘筌澄六情。岩花禽蹴落，带露点棋枰。
静室·其一
作者：弘历
朝代：清
体裁：七言绝句

香山静趣雅相宜，一室居然静会兹。拈毫搆思浑难得，祗合忘言默识之。
静室·其三
作者：弘历
朝代：清
体裁：七言绝句

凉送岩风秋到初，可人山色入窗虚。坐收积翠同登眺，閒看流云任卷舒。
静室·其二
作者：弘历
朝代：清
体裁：七言绝句

卉歙天风吹絮云，一空霁景与秋分。香含华黍西成近，心为宜旸慰且欣。
静室·其二
作者：弘历
朝代：清
体裁：七言绝句

天风拂袖飒然凉，中有清芬百和香。拟待夕阳方下返，偶然试阅小年长。
静室·其二
作者：弘历
朝代：清
体裁：五言律诗

结宇只三楹，千峰四座迎。岩松真古貌，山鸟不凡声。晋帖临窗拓，吴茶就涧烹。万几欣少暇，偶此寄崇情。
静室·其二
作者：弘历
朝代：清
体裁：五言律诗

远壑咽幽泉，长空低霁烟。翠峰容澹古，绿树色华鲜。悟物思遥托，悦心非外缘。怀新千顷意，便觉胜常年。
静室口号
作者：弘历
朝代：清
体裁：七言绝句

一岁之间偶一来，一来亦未久徘徊。顾名设问静中趣，明月清风常与陪。
静室口号
作者：弘历
朝代：清
体裁：七言绝句

去不移时来不频，莲幮木座绝涓尘。金仙无事如如坐，似此真称静室人。
静室口号
作者：弘历
朝代：清
体裁：七言绝句

迥绝千峰最上层，坐宜形释更神凝。传询驿奏今来否，笑我于斯静未能。
静室口号
作者：弘历
朝代：清
体裁：七言绝句

静室由来称最高，嘉阴数息试清遨。恰当重九为造极，畏在此中那论糕。
静室口号
作者：弘历
朝代：清
体裁：七言绝句

静室香山据最高，每来得句兴因豪。昆明湖上望蟾阁，疑是蓬莱驾海涛。
静室对雪
作者：弘历
朝代：清
体裁：古风

静室香山最高处，简来来必有奇遇。今朝到始作细霰，少坐六花遂纷布。玉泉昆明近在望，瞥眼弥漫失其故。昨惜春寒迟花叶，顷刻万葩缀峰树。殷七自笑逊奇术，青女曾弗劳神虑。本期雨而何期雪，凉结暖融泽同如。微恐青郊冻麦苗，却幸麦苗未吐露。
静室得句
作者：弘历
朝代：清
体裁：古风

山深自致幽，岭高合称静。是室所以名，亦在意之省。每来必一登，每登坐必永。一以憩众役，一以延佳景。平野畅俯临，皇都富万井。斯均得所乎，敢怡心益耿。
静室有会
作者：弘历
朝代：清
体裁：古风

室在香山顶，实为高之最。步辇已纵逸，舆人劳汗沛。是皆动之属，何有于静泰。然吾有解尔，仁者山斯爱。仁静子所云，此义那可废。况一休息间，孰不心神快。而更有进焉，高莫如天大。益高斯益静，乾专羲彖诲。可知名未差，摛词识有会。
静室题壁
作者：弘历
朝代：清
体裁：七言律诗

望中山馆紫云连，据座低临万景全。因识不劳安得逸，无多乐后剩忧先。峰姿玉柱倚天外，湖色昆明落眼前。白壁居然题静室，笑予无暇一安禅。
静寄山庄
作者：弘历
朝代：清
体裁：古风

六御上陵回，便道憩山庄。山庄景已佳，春日正载阳。暖雾蒸浮岚，隐现环松冈。万变出顷刻，妙笔谁能方。萧斋对峣峰，揽结资忀徉。驻跸忆前春，倏忽经两霜。诚哉静如寄，纷矣几偏忙。习静纵有怀，敕几安可忘。
静寄山庄
作者：弘历
朝代：清
体裁：七言律诗

松坞云庄迥绝尘，无妨纡路驻銮频。岚飞生翠常疑雨，峰有真姿不藉春。花未胎含因闰迟，芜才芽纽向阳新。图书静好当清暇，汲古心知未逮津。
静寄山庄杂咏·其一
作者：弘历
朝代：清
体裁：七言绝句

云间尚恋翠峰耸，瀑壮偏淙白石寒。小驻山庄欣静寄，略纾幽抱惬澄观。
静寄山庄杂咏·其三
作者：弘历
朝代：清
体裁：七言绝句

临流搆馆名听雪，据胜标亭欲槩云。便是朱明无暑到，那更白帝报秋分。
静寄山庄杂咏·其二
作者：弘历
朝代：清
体裁：七言绝句

四面芙蓉入座浓，石林云海自重重。上方高与秋空杳，夜半微闻缥缈钟。
静寄山庄杂咏·其五
作者：弘历
朝代：清
体裁：七言绝句

蝶栩山花何故喜，虫吟秋草若为愁。扫除愁喜参虫蝶，了了层峰翠罨眸。
静寄山庄杂咏·其六
作者：弘历
朝代：清
体裁：七言绝句

时向松边依绿荫，便教石上勒朱书。秋来不道吟情懒，恰有云山会起予。
静寄山庄杂咏·其四
作者：弘历
朝代：清
体裁：七言绝句

剡藤一试三王帖，蓟树全中七字诗。不是好游兼学懒，散怀聊复偶然时。
静寄山庄返跸之作
作者：弘历
朝代：清
体裁：七言律诗

田盘五日畅清游，馀兴犹赊赏已酬。古有名言戒忘返，我无他善勉先忧。前旌高下徐盘骑，回首菁葱尚注眸。遇便重来缘路近，武林不比要诗留。
静寄山房
作者：弘历
朝代：清
体裁：古风

六根意无定，出入刹那顷。与其寄于动，宁教寄于静。静固不在外，亦颇观乎境。不然佛成道，奚在明星耿。山房翠微间，而带清溪泂。花木脱凡姿，禽鱼契平等。大圆镜智中，吾将事清省。
静寄山房
作者：弘历
朝代：清
体裁：五言律诗

向浦碧波临，循堤防径寻。静专玩周易，寄胜仰尧襟。释躁蕴醇粹，含虚悦湛深。田盘此数典，肯构永铭心。
静寄山房
作者：弘历
朝代：清
体裁：七言律诗

山房却在水中央，缅想当年趣寄长。讵独尘祛清净界，真教道惬知仁乡。成阴乔树天然爽，过雨閒花自在香。谩说田盘此数典，会心何处不羹墙。
静寄山房
作者：弘历
朝代：清
体裁：古风

山馆别清舒，山房临静寄。无过一溪隔，过桥数武至。岁久庭树乔，雨后树阴翠。叶蝉无躁音，藻鱼有潜意。率足静以观，而寓寄之致。
静寄山房
作者：弘历
朝代：清
体裁：七言律诗

碧草白沙步野塘，槐阴还有读书堂。人生而静天之性，山古以深日亦长。那慕佺侨学仙术，惟希周孔养心方。睿题咀嚼义弥永，纵觉瞠乎敢不蘉。
静寄山房
作者：弘历
朝代：清
体裁：五言律诗

轩楹临水裔，水在万山中。不尽智仁趣，由来气味同。至人归静寄，百世仰鸿功。试看灵台辟，宁因游赏攻。
静寄山房二咏 其一 月色六韵
作者：弘历
朝代：清
体裁：五言排律

才见锤峰侧，忽升璇宇空。万方含一照，卅景与俱融。塞树标丹绿，野花纷紫红。色皆有所藉，月固不居功。露共尧年滟，魄怀谢赋冲。千江归至静，那论印来同。
静寄山房二咏 其二 江声六韵
作者：弘历
朝代：清
体裁：五言排律

何水非江也，江声到处流。西岷宁地限，武列有川悠。触石响随作，落滩韵未收。五音足概耳，六律可同不。喻鉴思唐语，观澜娱舜眸。逝波去无寄，无寄却长留。
静寄山房四题 其一 假山
作者：弘历
朝代：清
体裁：古风

翠扶青蔚围孱颜，那藉叠石于其间。信知小许胜大许，谁云假山非真山。世间真假已纷矣，枣叶须弥宁系此。却看嶷然几岫中，时有英英白云起。
静寄山房四题 其三 秋英
作者：弘历
朝代：清
体裁：古风

我爱秋英胜春英，春英木本秋草本。草也犹能芳飒时，固胜木逐韶华远。堂前堂后罗丁星，冷黄悽紫难为名。山蝶入丛看不见，飞上研山满案馨。
静寄山房四题 其二 鱼矶
作者：弘历
朝代：清
体裁：古风

列溪之鱼鲜且硕，坐矶学钓藉苔席。得鱼固佳否亦可，意在山青与水碧。吕望钓得为公卿，严光钓失仍得名。掷竿大笑非吾事，不如放去任闯萍。
静寄山房四题 其四 楂梨
作者：弘历
朝代：清
体裁：古风

山中有楂秋已熟，閒庭自落声��。野果含霜味亦佳，何必张公珍大谷。朔桃期枣总虚誉，鸟啄鹿衔那禁渠。莫嗤伧父馈酸味，酸味回甘甘有馀。
静寄山房有会
作者：弘历
朝代：清
体裁：古风

山房额静寄，圣藻义仰寻。寄静义犹小，静寄义实深。寄于静为逸，片时图娱心。静亦寄应会，两仪互为斟。动之寄易知，静之寄难谌。设能体静寄，大公因物任。是具阴阳撰，讵悦山水音。
静寄斋
作者：弘历
朝代：清
体裁：古风

行当谒中台，清斋宿初地。花宫既精严，别室亦幽致。徘徊瞻檐额，是我题静寄。于焉净尘心，亦匪参禅意。隔墙阅风幡，抚松喜苍翠。却忆盘之庄，是一还是二。
静寄斋
作者：弘历
朝代：清
体裁：古风

静寄盘之庄，静寄台之斋。为一抑为二，殊难置辨哉。彼则所常住，此隔数岁来。住已过去幻，来谓现今乖。斯诚寄而已，曼殊如是该。
静怡书屋
作者：弘历
朝代：清
体裁：五言律诗

一室惟饶静，六根总觉怡。纤尘不到处，长夏恰来时。泉韵清盈耳，松阴翠匝墀。祗宜终日坐，亟去笑何为。
静怡书屋
作者：弘历
朝代：清
体裁：五言律诗

书屋玉峰西，凭高望若低。于斯临更下，又觉鲜相齐。理趣恒供会，静怡微识倪。回头看丽瞩，句在白云题。
静怡书屋
作者：弘历
朝代：清
体裁：五言律诗

夏深山致静，雨足物含怡。而我亦如是，今朝始遇之。桃笙聊复坐，芸简得閒披。漫拟羲皇上，方将切近思。
静怡书屋
作者：弘历
朝代：清
体裁：古风

怡者有所悦，悦当静中求。设使动无定，万绪将纷投。应接之不暇，少乐必多忧。书屋额静怡，有合此理不。如云请问目，四勿述从头。
静怡书屋
作者：弘历
朝代：清
体裁：七言绝句

既曲而深一室披，墨林书桉雅相宜。寻思尚有相宜在，不及芸窗祗静怡。
静怡书屋口号
作者：弘历
朝代：清
体裁：七言绝句

翼然书屋山腰据，小憩笋舆肩者劳。片刻去来静安在，输他虚白此恒陶。
静怡书屋有怀
作者：弘历
朝代：清
体裁：古风

书屋号静怡，每来必咏之。来或殊乎静，而吾有解辞。屋之静惟寂，来逢静则怡。相资相得彰，其怡非外驰。然而来去间，究弗若无为。分付朴素斋，守汝寂永宜。
静怡轩
作者：弘历
朝代：清
体裁：五言律诗

插架有书函，与稽夙所耽。心怡非外骛，神静得深探。元化化无迹，熙春春未酣。棚梅不攻火，发却后江南。
静怡轩
作者：弘历
朝代：清
体裁：五言律诗

静怡岂耽寂，藉验道心微。精一思垂训，惕乾慎敕几。居今益谦巩，鉴古得因依。坐久消清暇，兰烟引篆馡。
静怡轩作歌
作者：弘历
朝代：清
体裁：古风

城市人烟庶倍常，宫庭缭绕围红墙。比较园居实觉热，祗有静怡犹爽凉。静怡爽凉宁系境，白傅诗禅趣堪省。然予忧乐以天下，自怡讵可常耽静。
静怡轩摘梅
作者：弘历
朝代：清
体裁：五言律诗

盆梅开太盛，摘使树头稀。已喜香盈嗅，兼资色绽肥。文殊净文榻，天女满天衣。户外飘飘者，疑从手里飞。
静怡轩晚对雨
作者：弘历
朝代：清
体裁：五言律诗

不辨凤城漏，如闻金戺琴。楣栏涤暑气，花木沃芳心。延爽试风袂，迷归乱晚禽。词臣已退食，玫陛独清吟。
静怡轩梅花
作者：弘历
朝代：清
体裁：古风

暮春已过望，墀梅开始盛。试披群芳谱，奚诠花月令。设曰南北戒，暄寒候殊应。审然此更北，当无红紫竞。况兹桃杏谢，节气非不正。我为思其故，冬月盆桩靓。留此斗韶妍，欲擅江乡胜。
静怡轩梅花
作者：弘历
朝代：清
体裁：五言律诗

江南应作子，冀北始舒花。以屈为信者，非冰即玉邪。满庭喷芳馥，不水故横斜。相对红梨朵，当谁宜月华。
静怡轩雨中题句
作者：弘历
朝代：清
体裁：古风

静者动之复，怡者忧之对。先忧讵可忘，时动乃无悔。后既未尽屏，前亦难兼佩。静怡岂不佳，有志而未逮。春夏多园居，斋必返宫内。迩来实厚幸，膏�频蒙赉。庭梅香已放，宫树葱全溉。绻彼陇亩间，兴言事耕耒。是吾所由豫，讵在崇轩绘。
静憩轩
作者：弘历
朝代：清
体裁：七言绝句

假山岁久真山似，峭旧閒房静憩宜。消得一年来几度，自嫌结构属多为。
静憩轩
作者：弘历
朝代：清
体裁：古风

因静斯来憩，以憩翻得静。谁主更谁宾，若形复若影。曰二固不可，曰一亦成梗。憩者人之为，静者轩之永。无为契永依，半座分轩领。
静憩轩
作者：弘历
朝代：清
体裁：古风

图静于焉憩，憩固祗俄顷。尔思苟憧憧，朋从讵能静。是知静由已，宁云藉外境。境终不可无，亦视已所领。隔壁即花宫，正尔标幡影。
静憩轩
作者：弘历
朝代：清
体裁：七言绝句

塔侧文轩小憩迟，墨壶琴荐雅相宜。风铃替戾松窗外，长短声中托静思。
静憩轩
作者：弘历
朝代：清
体裁：古风

憩固宜于身，静则从乎心。是知内外怡，非关山水音。池冰冻不波，峰树芳勒林。物意与人同，其憩趣可寻。子舆备于我，见道言之深。
静憩轩
作者：弘历
朝代：清
体裁：五言律诗

白塔明琼岛，元时万岁山。沧桑泯象教，轩榭傍禅关。一憩适欣静，万几偶值閒。虽非冉相氏，亦欲得其环。
静憩轩
作者：弘历
朝代：清
体裁：古风

石门步岞崿，芸轩造潇洒。岩松乔自如，盆梅古而冶。金碧楼台间，别开境朴雅。云静实谧兮，宜憩斯展也。尘虑漠以忘，何有樊然者。
静憩轩
作者：弘历
朝代：清
体裁：七言绝句

至静无为无不为，文轩小憩偶因思。日来月往明生耳，言憩已成失静时。
静憩轩
作者：弘历
朝代：清
体裁：七言绝句

静自心生无不宜，憩由境美偶逢斯。设如藉境求憩者，了识于心鲜静时。
静憩轩口号
作者：弘历
朝代：清
体裁：七言绝句

朴斲书轩倚碧嶒，朋从思谢得相应。往来方寸憧憧者，便憩于斯静岂能。
静憩轩口号
作者：弘历
朝代：清
体裁：七言绝句

欲向书轩憩片刻，畿南忽尔廑忧思。潦馀赈济恩周否，自审曾无心静时。
静憩轩口号
作者：弘历
朝代：清
体裁：七言绝句

洁治书斋额静憩，坐来温席竟何曾。伊余熟读无逸者，敕万几那静憩能。
静憩轩口号
作者：弘历
朝代：清
体裁：七言绝句

潇落文轩小坐宜，循名因复一寻思。惕乾宁可片时息，至竟艰逢静憩时。
静憩轩口号
作者：弘历
朝代：清
体裁：七言绝句

题额分明静憩宜，三楹朴室旭窗披。席无暇暖书束阁，便去何曾坐久时。
静憩轩率题
作者：弘历
朝代：清
体裁：七言绝句

已是春膏优渥滋，密云仍盼雪其绥。似兹多欲不知足，那有书轩静憩时。
静明园即景
作者：弘历
朝代：清
体裁：七言律诗

树自菁葱花自妍，青山当户足云烟。游因避暑常携卷，坐爱烹茶每就泉。风度钟声来岭外，鸟衔果实落阶前。乘閒更上西岩阁，乐在桑郊稻垄边。
静明园杂咏·其一
作者：弘历
朝代：清
体裁：五言律诗

轻云连岭石，细雨合溪烟。涤虑观元化，澄心听玉泉。花香红映宇，树静绿侵筵。触处成幽赏，同归文字禅。
静明园杂咏·其三
作者：弘历
朝代：清
体裁：五言律诗

云容白淡陁，树色绿婆娑。独去鸥寻侣，重来燕补窠。苔痕铺旧砌，波影荡新荷。素志依清旷，于焉洽薜萝。
静明园杂咏·其二
作者：弘历
朝代：清
体裁：五言律诗

新水涨横塘，舟维古柳旁。云山观动静，花木验农桑。醉蝶翻红药，疏蝉语绿杨。入窗峰带润，望里渐苍苍。
静明园杂咏·其四
作者：弘历
朝代：清
体裁：五言律诗

凉透网纱牖，芳围藻火阶。有时临玉版，弃日布诗牌。波泛鸡头芡，庭阴兔目槐。山光兼水色，次第入吟怀。
静明园杂咏八首·其一
作者：弘历
朝代：清
体裁：五言律诗

雨霁林园静，日长风物佳。花香浓入座，草色绿侵阶。波澈镜光皛，泉流琴韵谐。馀閒时驻跸，茂对一开怀。
静明园杂咏八首·其七
作者：弘历
朝代：清
体裁：五言律诗

西山浮翠黛，朝秀入书帷。赏遇忘言处，抒思放笔时。庭中花气馥，院外马声嘶。不必北窗启，羲皇俨在兹。
静明园杂咏八首·其三
作者：弘历
朝代：清
体裁：五言律诗

清音斋畔柳，风袅万条烟。绿荫斜开径，閒依独系舡。爱看归去鹤，时听晚来蝉。步屧沙痕湿，壶中别有天。
静明园杂咏八首·其二
作者：弘历
朝代：清
体裁：五言律诗

帝京瀍涧泽，此处溯灵源。昼永风生树，雨馀花满园。蜗盘涎作篆，柏老石为根。足有林泉乐，何须骑吹繁。
静明园杂咏八首·其五
作者：弘历
朝代：清
体裁：五言律诗

石洞千年迹，风来爽倍添。古苔斑结籀，新笋绿生尖。佛偈云临辨，诗情李杜兼。何须参指月，世界一华严。
静明园杂咏八首·其八
作者：弘历
朝代：清
体裁：五言律诗

祈年惟稼穑，弃日在琴书。乐意观生物，遐心寄太初。风来闻远磬，雨足剪新蔬。敢懈时几敕，金签响玉除。
静明园杂咏八首·其六
作者：弘历
朝代：清
体裁：五言律诗

偶泛鉴湖明，荷风拂棹清。鸥波光上下，梅雨昼阴晴。古帖閒来拓，名茶手自烹。夕阳在高柳，蝉嘒一声声。
静明园杂咏八首·其四
作者：弘历
朝代：清
体裁：五言律诗

晴翠扑疏寮，轩齐山半腰。捲帘云宿栋，披磴石移椒。钟磬悠然静，烟霞近可招。风幡能说偈，侧耳听芭蕉。
静柯室
作者：弘历
朝代：清
体裁：七言绝句

书室萧然号静柯，乔枝窗外自婆娑。蓦思庾信方点笔，兴寄东阳得几多。
静柯室
作者：弘历
朝代：清
体裁：七言绝句

古树扶疏户外罗，春风秋月镇婆娑。漆园未悟知鱼者，祗道无端静在柯。
静柯室
作者：弘历
朝代：清
体裁：五言律诗

风静柯因静，风鸣柯亦鸣。然斯属色相，未觉泯心情。设弗步而至，谁从枝际评。空空书室在，却得契无生。
静海道中杂咏·其一
作者：弘历
朝代：清
体裁：七言绝句

昨日溯游今溯洄，北南通漕意佳哉。黄衣莫怨行舟慢，指日顺流由此回。
静海道中杂咏·其七
作者：弘历
朝代：清
体裁：七言绝句

岸旁拽纤走河兵，船上鸣锣催纤行。省已力因彼成事，万般都可悉人情。
静海道中杂咏·其三
作者：弘历
朝代：清
体裁：七言绝句

当城沙砦递经过，宋畏辽金防涉河。似此屯兵严守禦，尔时百姓竟如何。
静海道中杂咏·其二
作者：弘历
朝代：清
体裁：七言绝句

村居比栉颇宁盈，柳口由来古渡名。不见青青杨柳色，阿谁折赠寄遥情。
静海道中杂咏·其五
作者：弘历
朝代：清
体裁：七言绝句

迤逦三洼缘蓄水，及逢霖雨潦原行。救民自古乏长策，尽力补偏要以诚。
静海道中杂咏·其八
作者：弘历
朝代：清
体裁：七言绝句

银牌赍赐老年翁，夹岸欢呼拜下风。禁止无端相攘敚，施恩教亦寓其中。
静海道中杂咏·其六
作者：弘历
朝代：清
体裁：七言绝句

行程原是指东南，舟首时还西北探。河势不由人意定，制宜因地有名谈。
静海道中杂咏·其四
作者：弘历
朝代：清
体裁：七言绝句

遇君封国两无涉，西陕东齐讵此哉。志乘不知何所据，太公乃有钓鱼台。
静澜堂
作者：弘历
朝代：清
体裁：五言律诗

玉屿大江中，兰堂旷望通。气连巫峡白，日涌海门红。何必怀观水，恒斯遇息风。四巡庥祉叠，益励慎渊衷。
静益书屋
作者：弘历
朝代：清
体裁：七言绝句

三间精舍白云隈，今岁居然初到来。不是山灵具神解，争教秋蕊一时开。
静益书屋
作者：弘历
朝代：清
体裁：古风

书屋亦非遥，左右列一带。过而姑舍是，岂不孤虚待。回廊接牝洞，窈窕斯称最。开卷欲求益，益与静为会。独是少馀閒，羽林候墙外。
静益书屋
作者：弘历
朝代：清
体裁：七言绝句

书屋岩隈拟邵窝，四邻夏木翠阴罗。忘言偶坐观无始，惟静乃知受益多。
静益书屋
作者：弘历
朝代：清
体裁：五言律诗

书斋秀而野，路便小栖迟。已是日长候，况当山静时。隔林黄鸟唤，绕砌绿芜滋。此处宜开卷，宁须谏宋琪。
静益书屋
作者：弘历
朝代：清
体裁：古风

凡有可益者，是动应非静。既静既曰益，其趣如何领。譬若水与波，波原水堪省。又若空与色，各具质所秉。色可益可损，空则损益屏。不益益之最，于斯意为永。
静益书屋
作者：弘历
朝代：清
体裁：古风

动静互为根，言固应如此。究其所以然，静乃动之始。妙哉濂溪翁，图说标厥旨。兼两动即难，含万静无已。惟静受益多，虚室吉止止。
静益书屋
作者：弘历
朝代：清
体裁：六言诗

柽柏紫翠峰皴，目存资益静因。疑是邱苌隐处，阿谁津逮其人。
静益书屋
作者：弘历
朝代：清
体裁：古风

至静初无物，其间以何益。濂溪却善诠，无极而太极。动静互为根，万物因生息。是理最易知，自然非巧饰。何当谢扰营，于斯玩周易。
静益书屋
作者：弘历
朝代：清
体裁：古风

静似无所益，然惟静益多。东坡受物备，契理实不磨。在色白未采，在声言待歌。其声色之源，谓非静而何。书屋以此名，况据深山阿。随方足会心，五字摛清哦。
静益书屋
作者：弘历
朝代：清
体裁：五言排律

静固山之体，佳山静尤谧。书屋适在兹，受益良非一。菁葱纵待荣，峭茜常标质。观理置简编，体道悟名实。可以永岁年，讵惟消月日。
静益书屋口号
作者：弘历
朝代：清
体裁：七言绝句

幽清书屋憩游宜，欲咏常欣砚匣随。设拟循名还致问，既云静矣益奚为。
静益书屋有会
作者：弘历
朝代：清
体裁：古风

静当无所益，而其益乃多。内如方寸寂，万物莫不罗。外如大造空，四时运弗讹。是静所包广，曰益言或过。书屋祗谧然，春风拂以和。
静练溪楼
作者：弘历
朝代：清
体裁：七言绝句

昨夜秋空才过雨，今朝山阁下成溪。恰如练影知看待，触兴能无一再题。
静缘书屋
作者：弘历
朝代：清
体裁：七言绝句

一尘弗到六根蠲，山色水声俱洒然。觅静于斯不可得，方知是与静为缘。
静缘书屋
作者：弘历
朝代：清
体裁：五言律诗

书屋幽岩曲，琴樽与静皆。自然生道趣，不屑袪尘怀。桃李红迟苑，莓苔绿染阶。昨经新著论，益识此中佳。
静缘书屋
作者：弘历
朝代：清
体裁：古风

书屋既曰静，其缘何处来。寻思二义具，可以五字该。一曰静之缘，寂然境鲜埃。一曰缘以静，淡若心息猜。户外围峭茜，室里无安排。可以消日长，可以观物佳。而我敕几人，戒此久徘徊。
静缘书屋
作者：弘历
朝代：清
体裁：七言绝句

乾静专而坤静翕，善缘集则恶缘祛。三间却不生分别，知水仁山总自如。
静缘书屋
作者：弘历
朝代：清
体裁：古风

云境静人乎，意恬趣自逖。云人静境乎，谷深机亦寂。是谓两相缘，既静缘谁识。分别义落二，拟议文犹饰。书屋乃无言，漠然会以默。
静缘书屋
作者：弘历
朝代：清
体裁：五言律诗

借问缘何自，应从动处生。此间独称静，宜是息诸情。不出斯无咎，惟微要守贞。风松群籁寂，孤鹤一弹声。
静缘书屋
作者：弘历
朝代：清
体裁：五言律诗

回廊缘石洞，窈窕复深沈。本意在山水，忘怀成古今。无风松自响，入夏鸟还吟。片刻消清暇，千秋寄静心。
静缘书屋
作者：弘历
朝代：清
体裁：七言绝句

奇峰户外峙嵯峨，石洞通幽曲折多。容有未须经步处，就中趣早意中罗。
静缘书屋
作者：弘历
朝代：清
体裁：古风

月镜云绅间，书室花宫侧。羃林绿帷张，竖峰玉笏植。容膝已不啻，存意于焉息。可以观化机，亦因养性德。设如假濂溪，于中注太极。
静缘书屋
作者：弘历
朝代：清
体裁：古风

缘者意所起，为动非为静。书屋称静缘，盖以幽而迥。屧步所希到，到则尘念屏。缭曲护巀嶪，蔽亏松柏影。是处宜久坐，理趣芸编领。而我万几忙，安可耽斯境。
静缘书屋
作者：弘历
朝代：清
体裁：五言律诗

萦纡入石洞，洞里有云斋。抚壁萝绅润，隔窗鸟瑟谐。聊舒即景兴，幸逭望膏怀。今日诸缘静，原因时雨佳。
静缘书屋
作者：弘历
朝代：清
体裁：古风

静当息诸念，息念则无缘。然而造此艰，无已主静先。太极说定之，主静为要焉。儒家实际学，而非类谈禅。
静缘书屋
作者：弘历
朝代：清
体裁：六言诗

静明园里书屋，信哉以静为缘。自有山环林抱，且无鸟语花妍。骋目亦凭蜃牖，会心每展芸编。独是高明光大，尊行时觉恧然。
静缘书屋
作者：弘历
朝代：清
体裁：古风

静者动之体，动者静之用。缘者因之资，因者缘之从。缘既契其静，因自息其动。斯乃泯形容，那复可吟诵。试问书屋中，何书此言中。
静缘书屋口号
作者：弘历
朝代：清
体裁：七言绝句

曲转回廊石洞穿，匡床无事展芸编。既云静矣应息虑，更复于何可觅缘。
静缘书屋口号
作者：弘历
朝代：清
体裁：七言绝句

菁葱峭茜径中穿，朴斲三楹书屋便。笔研精良供摘句，自嗤斯岂静为缘。
静缘书屋小憩得句
作者：弘历
朝代：清
体裁：古风

峰顶畅四临，吟兴留馀可。延缘降西岩，野芳红碎琐。回瞻舍利塔，云表矗巍峨。舆者逸则然，肩者劳亦果。书屋兹少停，树阴众听坐。耽静固未能，时时廑物我。
静缘书屋有会
作者：弘历
朝代：清
体裁：古风

性近情为远，情必由缘起。缘静情则正，斯实复性理。屏以翠之山，带以澄之水。岂不怀仁智，毫釐失堪揣。静则鲜其失，缘乃得其美。
静缘书屋有会
作者：弘历
朝代：清
体裁：七言绝句

至静自当缘不起，善缘何碍静为宜。诚然应复无文字，邈尔含毫又底为。
静莲室口号
作者：弘历
朝代：清
体裁：七言绝句

石逻松围书室便，香花缀景供金仙。庄严不事事清净，恰映庭前矗静莲。
静莲斋
作者：弘历
朝代：清
体裁：七言绝句

一间静室避歊炎，瓶供莲华水贮奁。识得色香本无处，底须几上置楞严。
静莲斋
作者：弘历
朝代：清
体裁：古风

斋前本无池，无池安得莲。然则奚名斋，寓意有取焉。芳葩植瓶中，奇峰耸庭前。曰假假固非，谓真真实然。而此非了义，半提讵提全。绣佛供花龛，贝叶贮珠编。时偶值几暇，净几几页翻。可以空五蕴，可以息万缘。静乃在斯乎，青莲口所宣。
静莲斋
作者：弘历
朝代：清
体裁：七言绝句

缀景萧斋额静莲，不关玩物不参禅。即如周氏称君子，岂弗宜珍座席边。
静虚斋
作者：弘历
朝代：清
体裁：五言律诗

书斋静且虚，虚静趣何如。躁释动无扰，私袪受有馀。讵惟名羡彼，端合义箴予。即看庭前景，谧明亦笑诸。
静虚斋
作者：弘历
朝代：清
体裁：古风

得静贵含虚，集虚在主静。互发亦交资，如镜光相影。于颜则四勿，于曾则三省。无为而有为，讵曰空寂境。
静虚斋
作者：弘历
朝代：清
体裁：古风

惟虚静以生，惟静虚斯受。四时无不宜，而最宜夏候。佳荫铺空庭，清风入疏牖。五明底藉挥，三庚颇可守。白傅略知津，往往出吟口。
静虚斋
作者：弘历
朝代：清
体裁：古风

斋不期其虚，人自合斯静。一二二而一，每致意为永。檀架芸缥缃，翻阅宜何等。濂溪太极图，因心宿所领。知而行实难，憬然发深省。
静虚斋
作者：弘历
朝代：清
体裁：五言律诗

松涛听是静，竹籁奏因虚。即境恰成趣，于心得所如。窗开还纳画，几净可摊书。却不常临此，临惟清暇馀。
静虚斋
作者：弘历
朝代：清
体裁：七言绝句

温暾旭影护明窗，放蕊盆梅馥古桩。领妙无过虚且静，憧憧到此亦应降。
静虚斋
作者：弘历
朝代：清
体裁：五言律诗

精舍假山上，悠然静且虚。会心惟洒洒，延景亦如如。不必更称画，时还可读书。绿筠栽几个，其趣似同予。
静虚斋
作者：弘历
朝代：清
体裁：古风

虚室峭茜间，既深斯致静。阶前草递芳，窗外竹摇影。棐几置博山，馥馥净香领。清思于以生，尘念于以屏。子西得同然，时哉日方永。
静虚斋
作者：弘历
朝代：清
体裁：古风

静则物弗染，虚则物弗著。弗著复弗染，乃得适性乐。物固匪外性，染著斯因恶。得性以应物，物岂非性托。主静动不乖，致虚明乃作。无为而有为，殊异尚寂寞。
静观斋
作者：弘历
朝代：清
体裁：七言绝句

云岩寺侧几间屋，羲画昭回岁月深。丝管丛中山水趣，观辞敬识圣人心。
静观斋
作者：弘历
朝代：清
体裁：七言绝句

斋额璇题号静观，圣踪想像宝云端。管弦盈耳彼何闹，礼义悦心斯所安。
静观斋
作者：弘历
朝代：清
体裁：七言绝句

虎邱最自繁歌舞，却见尧年额静观。我有还淳返朴责，绎思垂训意遑安。
静观斋
作者：弘历
朝代：清
体裁：七言绝句

静观斋额耀奎文，训及千秋圣意殷。歌舞丛中其莫系，饥寒念里要于勤。
静观斋叠旧作韵
作者：弘历
朝代：清
体裁：七言绝句

静观犹是当年额，岩壑何曾占迥深。却为不交丝竹耳，堪知宏蕴地天心。
静赏室
作者：弘历
朝代：清
体裁：古风

偶来静赏室，图阅静赏幽。山川自太古，风月仍清秋。似此最佳处，宜付隐者流。匆匆肩舆去，五字徒吟留。
静赏室
作者：弘历
朝代：清
体裁：七言绝句

室朴山深林复虚，惟馀一静别无馀。何当摆脱尘情了，来读尊卢时世书。
静赏室
作者：弘历
朝代：清
体裁：古风

寻胜盘荦峃，造极辟林薮。契妙不出庭，纳约原于牖。造物无尽藏，所遇随人取。既静本非寂，曰赏夫何有。
静赏室
作者：弘历
朝代：清
体裁：五言律诗

曲磴缘廊上，幽斋隔岁逢。据床眄翠璧，当户抚苍松。云净寥天朗，夏深丛樾浓。茗瓯与芸简，随意作清供。
静赏室
作者：弘历
朝代：清
体裁：古风

游山兴已畅，归路循云栈。幽室别一冈，小憩因乘便。静赏向所额，菁葱围峭茜。赏实不可穷，静则斯未惯。言行弗暖席，于凡戒留恋。
静赏室
作者：弘历
朝代：清
体裁：七言律诗

爱向山深处搆居，山深处趣试言诸。云容峰态静无比，月夕花朝赏有馀。坐席寻常都集妙，启窗端是为延虚。将迎内外胥教泯，语著程家定性书。
静赏室
作者：弘历
朝代：清
体裁：七言绝句

肩舆盘过翠微峰，别有壶天隔岁逢。指向蜃窗聊纵目，当前恰得一株松。
静赏室
作者：弘历
朝代：清
体裁：六言诗

言静莫过周易，著诠曰有濂溪。乾坤易简合撰，形神善恶斯齐。乐水乐山仁智，秋风秋月端倪。造物四时无尽，馀閒惟古与稽。
静赏室口号
作者：弘历
朝代：清
体裁：七言绝句

山深不期静自静，室朴曰惟宜实宜。却笑如斯延赏处，偶来亟去信何为。
静赏室口号
作者：弘历
朝代：清
体裁：七言绝句

既云静矣奚云赏，有赏应知静已纷。不废赏而无碍静，曰惟斯室独超群。
静赏室口号
作者：弘历
朝代：清
体裁：七言绝句

既云静矣应无赏，何事赏仍以静名。远者情而近者性，其施性亦不离情。
静赏室口号室中以圆玻璃嵌窗外对乔松一株夭矫古茂致可爱率尔得句
作者：弘历
朝代：清
体裁：七言绝句

玻璃一片中规匡，体以静为用以光。设使居然拟月宇，乔松应作桂枝香。
静通斋
作者：弘历
朝代：清
体裁：古风

人情盖与止水同，澄之则清淆则浊。淆为动而澄为静，动斯扰矣静斯觉。楣端两字额静通，是义诚宜细研㩁。苟非物来而顺应，未足言通劳把捉。
静通斋
作者：弘历
朝代：清
体裁：古风

濂溪太极说，圣人常主静。通书更注之，明通理堪省。内外交相养，无欲挈要领。斋额仰奎文，不敏愿勉黾。
静通斋口号
作者：弘历
朝代：清
体裁：七言绝句

天地贞元运大公，澄观理亦易为穷。纷兹动植含春意，孰不权舆静以通。
静通斋有会
作者：弘历
朝代：清
体裁：七言绝句

静通岂谓廊相接，理具濂溪太极图。中正及仁义以定，立人极合主斯夫。
静鉴室
作者：弘历
朝代：清
体裁：五言律诗

一窗涵万象，十笏玩三馀。不拟刘君室，还思周子书。摅情常课有，养志欲冲虚。设以衡材论，返观祗慊如。
静鉴室
作者：弘历
朝代：清
体裁：古风

鉴以照为德，更以静为用。惟其物不示，是故形随贡。既无妍丑见，亦免爱憎中。题室拟铭盘，甄心企空洞。
静馀轩
作者：弘历
朝代：清
体裁：七言律诗

一区隔院别为居，倚巘文轩号静馀。弗藉人来原有静，适当秋到已无馀。林姿草色都含飒，素景金飔恰入虚。历载题词厌多矣，不惭仍向壁间书。
静馀轩
作者：弘历
朝代：清
体裁：古风

入幽披菁葱，据胜开轩榭。山川足奇遇，位置非假借。屋中何所有，书史满邺架。道德企优游，气质欲变化。却欣消片时，此静得馀暇。
静馀轩
作者：弘历
朝代：清
体裁：古风

动复归有静，静更动之初。以兹相衡校，端知静有馀。此意自古然，而我名山居。山居静所会，几馀常憩诸。或时咏新什，或时读古书。皆足澄心神，庸渠游空虚。无逸曰不遑，是同非异如。
静馀轩
作者：弘历
朝代：清
体裁：七言绝句

四面青山书屋幽，既深而静又清秋。那能长此耽佳趣，惟是馀閒片刻留。
静馀轩
作者：弘历
朝代：清
体裁：五言律诗

处处有山居，恬如复澹如。中和气已备，晏息体常舒。花露浓喷馥，松风飒入虚。虽云一晌静，原是万几馀。
静馀轩
作者：弘历
朝代：清
体裁：五言律诗

有暇无烦政，西轩近偶过。架芸笑孤览，壁画慢閒哦。寻树未红叶，步庭惜绿莎。后坡原削土，变石识年多。
静馀轩有会
作者：弘历
朝代：清
体裁：古风

静馀有二义，一曰静有馀。是则轩所独，而我偶领诸。一曰馀以静，乃每心憪予。万几日待理，清暇艰致于。静更躁之反，馀复饶所如。未能饶以静，且图躁成祛。
静香书屋口号
作者：弘历
朝代：清
体裁：七言绝句

棐几由来列缥缃，琳池风过亦生凉。一年偶至至而去，书屋恒兹守静香。
静香阁
作者：弘历
朝代：清
体裁：五言律诗

层楼搆溪上，称朴不称昂。俯景足幽趣，与名曰静香。月来松际影，风度卉边芳。古佛一龛寂，天花不落床。
静香阁
作者：弘历
朝代：清
体裁：七言绝句

曰香原在六尘中，美恶纷然扰鼻丛。一静消他美恶观，安心竟矣匪神通。
静香馆
作者：弘历
朝代：清
体裁：五言律诗

回廊多曲折，閒馆致幽深。药蕊飘清馥，桐柯布翠阴。鱼飞常入镜，蝉韵自调琴。嗅复翳根静，云香何处寻。
静香馆
作者：弘历
朝代：清
体裁：五言律诗

庭植几竿竹，萧萧引籁凉。既深斯致静，不艳乃生香。嫩叶刚如幕，新枝已出墙。偏宜月初上，斜入影寒光。
静香馆
作者：弘历
朝代：清
体裁：五言律诗

曲廊偏有趣，閒馆致无华。可以消清暇，于焉味静嘉。砌花常递馥，林鸟亦非哗。新笋才抽叶，墙头几个斜。
静香馆
作者：弘历
朝代：清
体裁：五言律诗

绕砌春滋蕙，临池夏放荷。此时均尚未，鼻观却如何。有嗅嗅应尽，无缘缘不磨。博山亦弗炷，自领静香多。
静香馆
作者：弘历
朝代：清
体裁：七言绝句

閒馆悠然号静香，博山那藉爇都梁。黄庭背抚意与永，亦不高称鼻观忘。
静香馆
作者：弘历
朝代：清
体裁：古风

陆生香于庭，水生香于池。书馆皆可得，而实弗藉伊。试云所藉者，曰静一字宜。静则心在焉，视见听闻资。圣经已明言，逢源任取之。
静香馆
作者：弘历
朝代：清
体裁：五言律诗

鼻为香之根，香为鼻之尘。根尘互资待，鼻香相缘因。设使主一静，彼四胥戏论。濂溪太极说，略已示其津。
静香馆戏题
作者：弘历
朝代：清
体裁：古风

前临数顷湖，而中无荷芰。后围几叠山，颇有松柏植。无荷那有香，有松实无味。与其有无间，我以静为会。是故额馆名，斯偶申其义。
非梦
作者：弘历
朝代：清
体裁：七言律诗

游处黑甜何处乡，从容掖辇祗如常。孙曾侍宴列五代，歌舞行时娱一堂。忽尔醒来馀寂寞，汍焉涕出切悲伤。因思向日即真者，非梦原都是梦场。
非非引
作者：弘历
朝代：清
体裁：古风

是是非非非想天，颇有后进非其先。众非一是是岂然，众是一非吁可怜。乌黑燕白孰非禽，荆玉曰非卞血殷。纪忆细故非大贤，措薪枕上非安眠。
面水斋
作者：弘历
朝代：清
体裁：古风

山庄富者山，亦复充乎水。流峙适相资，乃协中和理。致之契位育，日进勉以已。即景会意深，讵图娱目美。面水识心存，在此不在彼。
面水斋
作者：弘历
朝代：清
体裁：五言律诗

斜廊通朴斋，面水致清佳。风爽自开牖，波澄即近阶。动思艰有照，静可会无涯。问是是诗否，东坡笑解怀。
面水斋
作者：弘历
朝代：清
体裁：五言律诗

高秋天气朗，野水潦澄清。溪阁凭窗坐，景光触目明。傥然来鹿饮，奚必共鸥盟。墙外闻驱雀，农田逮实成。
面水斋有会
作者：弘历
朝代：清
体裁：古风

临水搆书斋，水光漾窗里。观澜岂不佳，而却蔽糊纸。因之设玻瓈，通明无隔矣。有鱼任潜跃，有鹭任立起。即令生秋风，凉亦避席几。障而弗致碍，可以契禅理。
面水斋有会
作者：弘历
朝代：清
体裁：古风

山庄自是富于山，岩阁冈轩难屈指。是斋独以临溪裔，向遂名之曰面水。仁智之乐乃称备，亦匪不鲜谓胜彼。然而在斯合言斯，面之自合有会此。民犹水也古有言，澄淆之间应慎矣。
鞠歌行
作者：弘历
朝代：清
体裁：古风

含章灵芝相连延，檀为鞠室锦布筵。金釭落带夜继日，美人击鞠乎其间。鹅笙象板法曲度，汉皇辇过或不顾。夜深散去萤为灯，响屧莎街湿秋露。
韩干人马图歌
作者：弘历
朝代：清
体裁：古风

魏武子孙善画马，常与照夜开生面。当时弟子亦多人，入其室者惟韩干。石渠宝笈富唐迹，惜哉霸作曾无见。照夜粉本想付韩，我向题词严月旦。今来复得人马图，艺林法宝惊黄绢。籋云夹镜骨权奇，凤耸龙颙神萃粲。骅骝气扬技日进，画肉直可翻公案。奚官绁缰�结束，指挥如意亦豪彦。北人使马南人船，各有其长矜独擅。昨者钱塘试弄潮，此言信哉两奇观。
韩干明皇试马图
作者：弘历
朝代：清
体裁：七言绝句

乌云一朵簇银蹄，画肉还看世鲜齐。底识明皇亲试马，宣和馀得瘦金题。
韩庄闸
作者：弘历
朝代：清
体裁：七言绝句

韩庄实泄微湖水，筹涸金鱼闸建新。济运利农期两益，每因触境忆贤臣。
韩庄闸
作者：弘历
朝代：清
体裁：古风

韩庄界微湖，蓄水以济运。犹恐春水弱，冬令例疏浚。去岁黄渎溢，壅遏湖流顺。泛溢连运渠，无从辨堤堰。即今漫纤道，转漕迟北进。荆山近虽剔，十未减五分。立马望汤汤，播种待数郡。艰矣筹河防，恧哉念民困。
韩滉五牛图
作者：弘历
朝代：清
体裁：七言绝句

一牛络首四牛閒，弘景高情想像间。舐龁讵惟誇曲肖，要因问喘识民艰。
韩鑅兰第锡景安各奏毛城铺下流漫溢被灾州县及涸出地亩等事诗以志事
作者：弘历
朝代：清
体裁：古风

初称黄水溢，意谓非大河。以河臣未奏，疑毛城下坡。驰问知信然，减水坝所过。漫溢理固应，命恤毋延俄。兹称西坝筑，秋凉涸者多。低处未尽涸，设法敕疏波。加赈亟颁谕，救民惜费么。幸秋汛逮毕，安澜今岁歌。
韬光
作者：弘历
朝代：清
体裁：古风

云林境已幽，韬光幽更极。蜿蜒盘云径，仰视天一隙。琅玕轮尺围，过雨翠欲滴。葱茜交风枝，似扫行人迹。野禽送春声，可见不可识。犹嫌山寂历，间以泉淙石。攀陟造其巅，长烟一空白。稍待烟旋消，千里来几席。近湖远者江，由江达海直。足力不能穷，结揽须臾得。譬如虚室光，其通乃在塞。留兹片晌兴，酬彼万古客。
韬光庵
作者：弘历
朝代：清
体裁：七言律诗

云林别室小徜徉，深秀真称委宛藏。两寺由来分一寺，湖光俨去接江光。奇松诡石天然静，涧草山花自在芳。不辨北高峰下路，碧琅玕表矗苍苍。
韬光庵
作者：弘历
朝代：清
体裁：古风

灵隐畅清游，曲径西北向。翠云入丛篁，赤城盘叠嶂。寻幽极蓊翳，造端乃宏旷。近山远者湖，纵横归一望。竺庵名韬光，其义蕴无量。衣锦复尚絅，儒佛岂殊状。
韬光庵
作者：弘历
朝代：清
体裁：七言律诗

言游净室别云林，曲曲山溪步步深。轮尺筠竿紫粉坠，垂寻泉脉玉丝斟。不因初狭历层磴，那得中宏畅远襟。耽静未宜归敕政，安能个里学安心。
韬光庵三叠旧作韵
作者：弘历
朝代：清
体裁：七言律诗

平生志不厌山林，况此山林处最深。螺髻龛参檀篆结，金莲池汲茗浆斟。片时静可消尘虑，七字成聊托素襟。行漏泠泠促归辔，曰归曰住两无心。
韬光庵二首·其一
作者：弘历
朝代：清
体裁：七言绝句

竺庵幽隐号韬光，尚絅恶文义足方。谁谓墨儒不同道，从之亦可用其长。
韬光庵二首·其二
作者：弘历
朝代：清
体裁：七言绝句

辛未初游斯甲辰，匆匆不觉世馀春。每来必有诗留咏，光弗能韬却费神。
韬光庵再叠旧作韵
作者：弘历
朝代：清
体裁：七言律诗

重寻幽谷入筠林，步步非尘得得深。佛宇不期行以到，诗情相与酌而斟。松声泉韵近宜听，山色湖光远豁襟。此是天龙一指处，去来今那觅从心。
韬光庵叠旧作韵
作者：弘历
朝代：清
体裁：七言律诗

竺庵犹隔几重林，灵隐西厢路入深。借石为关谁许叩，引泉接竹递相斟。上方殿塔寂钟磬，下界湖山自带襟。比喻漫同虚室白，个中祗合證无心。
韬光庵杂咏·其一
作者：弘历
朝代：清
体裁：七言绝句

幽绝云巢栖碧嶒，绿琅玕里历阶登。笑予诗句非杭守，又此无端访蜀僧。
韬光庵杂咏·其三
作者：弘历
朝代：清
体裁：七言绝句

金莲池上小逡巡，名迹千秋几不堙。断碣何从觅苏赵，书诗惟见近时人。
韬光庵杂咏·其二
作者：弘历
朝代：清
体裁：七言绝句

袭芳曲径满兰荪，出竹才看柰苑垣。自是佛无人我见，玉虚上相坐当门。
韵古堂
作者：弘历
朝代：清
体裁：五言律诗

古堂贮古器，笋席得从容。带水方生芷，屏山惟植松。允宜协六律，谁与论三雍。设向在悬叩，端应是夹钟。
韵古堂
作者：弘历
朝代：清
体裁：七言绝句

古钟十一西江获，补一因颜韵古堂。可笑时人习工尺，引之欲令识宫商。
韵古堂
作者：弘历
朝代：清
体裁：古风

古钟自何来，来自西江涘。列簴以十二，题名义由起。行令岁之首，太蔟入律始。育物叶辏达，对时钦天纪。却怀尊卢初，讵有轩堂此。
韵古堂
作者：弘历
朝代：清
体裁：古风

堂以贮古钟，因之名韵古。问钟何由来，出自西江土。剥蚀岁月深，无复辨徵羽。偶从中郎思，步兵犹可睹。复古不易哉，欲言意先怃。
韵古堂
作者：弘历
朝代：清
体裁：古风

堂贮古鏄钟，因之名韵古。古韵犹可闻，古道安能睹。斯民三代民，谁欤司相辅。自讼实艰行，行之捍格贾。知然而哓哓，空言其奚补。
韵古堂
作者：弘历
朝代：清
体裁：五言律诗

溪堂液沼前，周代镈钟悬。依次十二月，阅时千百年。遐思雅颂际，仍在瑟琴边。韵古宁惟是，成康治杳然。
韵古堂
作者：弘历
朝代：清
体裁：七言绝句

特悬古器出江边，曾见姬家建子年。一笑拘墟吾未免，泉声风籁总同然。
韵古堂
作者：弘历
朝代：清
体裁：古风

西江出镈钟，东壁稽册府。定乐概增今，藏器号韵古。服尧之服颂尧言，不行尧行尧岂然。韵古颜堂吾恧旃，斯民三代语不刊，安得华胥风现前。
韵古堂
作者：弘历
朝代：清
体裁：五言律诗

西江来古器，西苑创新模。新亦成旧矣，岁常此日俱。瞠犹逊周夏，恧敢望唐虞。自幼读论语，乐云钟鼓乎。
韵古堂
作者：弘历
朝代：清
体裁：古风

西江献古钟，阙者为之补。律吕十二全，金声玉振举。因就斯旧堂，数典称韵古。即境偶思之，乐云讵钟鼓。睪想三代风，斯民那能睹。
韵古堂
作者：弘历
朝代：清
体裁：七言绝句

镈钟因以获西江，易额溪堂贮六双。居易华原吟乐府，匪今伊昔古声厖。
韵古堂
作者：弘历
朝代：清
体裁：七言律诗

镈钟特磬均依古，所为西江古器呈。遂使笙簧无舛律，乃知天地有元声。溪堂在簴常含韵，春祭聆章正叶平。邹孟设如诵服服，放勋益切勉行行。
韵松斋
作者：弘历
朝代：清
体裁：七言绝句

谡谡容容清籁翻，嫌他金石响犹繁。繄予事异陶弘景，却亦何妨此意存。
韵松斋有会
作者：弘历
朝代：清
体裁：七言绝句

松之韵以受清风，人韵松斯致不同。我自先忧后乐者，虑惟宋玉讽其雄。
韵松轩
作者：弘历
朝代：清
体裁：古风

古干无风常作涛，谡谡静定动亦定。枝上春禽送好音，似与松声相恊应。弄影偏宜夜珠挂，藏形除是朝岚凝。蠲涤万虑谢尘萦，佺乔得之以养性。视于无形听无声，吾方用此通为政。
韵松轩
作者：弘历
朝代：清
体裁：古风

既来斯韵松，弗来松亦韵。故知松韵匪待我，时节因缘斯有分。泛涛如海色作青，壮则匉訇细泠泠。落空巽二如有语，少予应复难为听。
韵松轩
作者：弘历
朝代：清
体裁：古风

春寒花事迟，红紫胥未吐。轩前偃盖枝，谡谡犹太古。声固斯为佳，色亦斯为妩。妩则似魏徵，佳惟识杜甫。色声皆净韵，而非笙簧伍。惜我不能琴，横膝为之谱。
韵松轩
作者：弘历
朝代：清
体裁：古风

有松斯有韵，来轩必韵松。忽忽□馀岁，所韵每不同。或喜发于怀，或戚关乎衷。或长聆其苍，或状听其雄。遇虽有万殊，总在谡涛中。乃悟非松为，韵者境异逢。落落本无知，却契天为宗。
韵松轩
作者：弘历
朝代：清
体裁：古风

朴轩本非三层楼，韵松乃似陶弘景。山中何处而无松，而松之韵斯先领。为声为色总妙高，飒飒苍苍尽清警。何必庙堂异岩穴，偶寄崇情尘虑屏。
韵松轩
作者：弘历
朝代：清
体裁：古风

田盘以松秀，韵松当在此。泠泠谡谡间，小大无不美。岂资金与石，弗屑宫兮徵。轩实恒聆之，我乃傥来耳。然而谐韵词，则每从兹始。
韵松轩
作者：弘历
朝代：清
体裁：七言律诗

田盘每到必先憩，听处虽春韵似秋。讶祗昨宵方少间，忽于今日又纷投。友于何必王家弟，结搆还嗤陶氏楼。悟得琅琅振响者，耳谋终是与心谋。
韵松轩
作者：弘历
朝代：清
体裁：古风

谓韵在松乎，弗来付谁知。谓韵在我乎，实聆诸乔枝。枝复藉乎风，无耳那闻吹。众缘之所会，即缘亦幻兮。阙一既不可，会众乃成斯。斯轩所以名，傥然而已而。
韵松轩
作者：弘历
朝代：清
体裁：古风

风树皆作声，四时兹不改。何处而乏松，名山松所在。佳会不常遇，是吾所以乃。谡谡虽无心，落落若有待。山中今亦古，人间春似海。
韵松轩·其一
作者：弘历
朝代：清
体裁：七言绝句

从古田盘传以松，轩前移植取清供。虽然耳食多潇韵，得莫于斯类自封。
韵松轩·其一
作者：弘历
朝代：清
体裁：五言律诗

拿空露远岑，苍翠复阴森。静是有声画，动为无操琴。何须泉咽石，自有鹤栖林。悟对寥天一，悠然获我心。
韵松轩·其一
作者：弘历
朝代：清
体裁：七言绝句

春堂右侧有书轩，庭际种松枝已鶱。谡籁泠然吹入户，晃如诏我岂无言。
韵松轩·其一
作者：弘历
朝代：清
体裁：七言绝句

韵松松韵几多年，究未明其所以然。祇有书轩泯鱼兔，此中却孰是蹄筌。
韵松轩·其一
作者：弘历
朝代：清
体裁：七言绝句

�载种松已入观，龙鳞作矣翠云盘。百年后更佳何若，付与他人仔细看。
韵松轩·其三
作者：弘历
朝代：清
体裁：五言律诗

书斋结构新，黛色罨窗频。每顾消尘念，兴言得好邻。伊谁知树性，为我种龙鳞。寄语如松者，林中漫隐沦。
韵松轩·其二
作者：弘历
朝代：清
体裁：七言绝句

微风始有籁为吹，风息亦多声静时。此语却为失著相，松之韵岂系乎斯。
韵松轩·其二
作者：弘历
朝代：清
体裁：七言绝句

我兹至矣知松韵，我弗来松韵岂无。落落虬枝应暗笑，似斯浮语底为乎。
韵松轩·其二
作者：弘历
朝代：清
体裁：五言律诗

让竹称君子，无松不大夫。岂随春作态，直与古为徒。劲干天边倚，真声静里输。不因人作止，信矣德充符。
韵松轩·其二
作者：弘历
朝代：清
体裁：七言绝句

谓松非韵松无韵，云韵是松韵有松。置却是非有无论，偶然乐此偶然逢。
韵松轩·其二
作者：弘历
朝代：清
体裁：七言绝句

韵因响亦非因响，非响之标其韵长。试向无风看老干，静饶丰格动嫌忙。
韵松轩即事
作者：弘历
朝代：清
体裁：古风

往年颇觉厌春风，今岁春风正复好。于风已自不嫌听，况听之于松树杪。泠泠谡谡响不已，八音繁会绎如皦。朅兹属耳正何妨，风入松同相值巧。
韵松轩口号
作者：弘历
朝代：清
体裁：七言绝句

韵松恒是听风籁，独喜今朝泛雨涛。弘景清音鲜恺泽，士元应占一筹高。
韵泉书屋
作者：弘历
朝代：清
体裁：五言律诗

叠石引平流，书斋筑上头。布茵刚十笏，隐几似三秋。不约宫商调，堪观起灭沤。底须谷帘侧，方合著诗留。
韵玉馆
作者：弘历
朝代：清
体裁：五言律诗

前度教栽竹，今来万个强。故知功获倍，恰与岁俱长。安得三庚至，坐披满意凉。清风檐际度，弹是子登琅。
韵玉馆再叠乙酉诗韵
作者：弘历
朝代：清
体裁：五言律诗

设使拟君子，南方真有强。虚心对今素，白发较前长。春即秋何碍，风和月总凉。无须待夔戛，恒此韵琳琅。
韵玉馆叠乙酉诗韵
作者：弘历
朝代：清
体裁：五言律诗

韵为君子致，节是丈夫强。春暮叶犹密，月虚影共长。别来十馀岁，披得满怀凉。更爱清风拂，泠泠奏八琅。
韵玉馆用岑参范公丛竹歌韵
作者：弘历
朝代：清
体裁：古风

竹称君子无妨爱，早年命种行宫内。此地由来与竹宜，不费栽培易长大。十五年阅暑及寒，重来轩牖支晴乾。叶际作响入清听，丛底成阴耐默看。如逢故友别多日，有语一时说弗出。因之意托岑参诗，却惭神写文同笔。猗猗洒洒凌云枝，间间旋见曦影移。雅吟静乐未可亟，无逸一篇我所知。
韵琴斋
作者：弘历
朝代：清
体裁：古风

上源水既足，假山泉各涌。曲流洒阶前，激石活沄溶。其音中宫商，而殊金石种。似是七弦调，又非指鼓动。一雨众美具，坐听娱心孔。
韵琴斋
作者：弘历
朝代：清
体裁：七言绝句

动则泉流静则石，泠泠滴滴绕阶斜。悠然有会知音处，石是钟期泉伯牙。
韵琴斋
作者：弘历
朝代：清
体裁：七言绝句

大弦今日听春和，墙外流成太液波。鲁直分明七字好，满堂耳尽洗鞞婆。
韵琴斋
作者：弘历
朝代：清
体裁：七言绝句

斋压平溪倒影连，冻开溪口落飞泉。瑶琴设以相比拟，恰是春温理大弦。
韵琴斋
作者：弘历
朝代：清
体裁：七言绝句

斋近流泉号韵琴，泉流弗冻有琴音。户枢不朽同斯意，耳得声中心理寻。
韵琴斋
作者：弘历
朝代：清
体裁：七言律诗

曲廊侧畔千竿竹，听去琤琮望转深。何必定于俯流水，方将谓是韵文琴。不关指上宫商调，常惬心源微妙音。隔牖猗猗如有语，胜他桐向爨馀寻。
韵琴斋
作者：弘历
朝代：清
体裁：七言绝句

水想七条石想轸，由来大地是春音。香山冷涩弦疑绝，祗合琵琶漫拟琴。
韵琴斋
作者：弘历
朝代：清
体裁：七言绝句

水流弗冻弗流冻，临瀑小斋不碍琴。坐弄偶斯得会者，春温真个惬予心。
韵琴斋
作者：弘历
朝代：清
体裁：古风

真瀑本不冻，流那分冬夏。导高为假瀑，冰则弗垂泻。斯斋临石泉，原属相假借。来源凝冱坚，乳窦淙奚藉。韵琴题檐额，虚语徒成讶。虽然更有进，颇似陶潜舍。
韵琴斋
作者：弘历
朝代：清
体裁：七言绝句

石上流泉泉上水，闯然欲响啬然凝。抚琴乾闼非虚拟，大地山河岂不曾。
韵琴斋
作者：弘历
朝代：清
体裁：古风

石是琴之桐，泉是琴之丝。泉石相遇间，琴鸣自所宜。非关七条縆，不藉五指挥。大弦与小弦，间作相熙怡。移情在无始，高谢成连师。
韵琴斋
作者：弘历
朝代：清
体裁：六言诗

调轸拭徽都谢，春温廉折自呈。惟是角徵关意，未须云海移情。
韵琴斋
作者：弘历
朝代：清
体裁：古风

阶下引溪水，雨后声益壮。不鼓而自鸣，猿鹤双清畅。泠泠溶溶间，宜听复宜望。石即钟期同，泉可伯牙况。亦弗言知音，此意实高旷。
韵琴斋·其一
作者：弘历
朝代：清
体裁：七言绝句

鸣泉石上座间披，韵似琴然遂命之。漫谓无端聊假借，琴泉应悟未名时。
韵琴斋·其二
作者：弘历
朝代：清
体裁：七言绝句

远引碧云寺里流，落来石涧响清幽。喻名应是薰风候，解愠之言无易由。
韵琴斋口号
作者：弘历
朝代：清
体裁：七言绝句

春泉虽注力犹微，恰是太音声正希。我不解琴会琴理，借他鼓动七弦徽。
韵琴斋口号
作者：弘历
朝代：清
体裁：七言绝句

石溪屈注小斋临，幽咽泉流作冻音。白傅未为知律吕，琵琶了识不知琴。
韵琴斋戏题
作者：弘历
朝代：清
体裁：七言绝句

溶溶碧水绕溪堂，雅是琴音静以长。笑我未曾操缦者，于斯强作解宫商。
韵琴轩
作者：弘历
朝代：清
体裁：五言律诗

致远斋之侧，文轩裔水濆。明扬常退憩，清听每閒闻。搏跃激行可，春温秋亮分。欲咨牙旷辈，攫醳指劳勤。
韵琴轩
作者：弘历
朝代：清
体裁：古风

阶基近平池，有石踞其上。流泉酾石巅，入池合溶漾。池心更趵突，翻花无定状。流泉声亮清，趵突声沈壮。必当四音具，而后一琴畅。高轩之所会，欲以询师旷。
韵磬居
作者：弘历
朝代：清
体裁：五言律诗

风水相吞吐，磬声出碧粼。自成宫与角，底辨主和宾。似矣彭蠡口，居然泗水滨。东坡笑李渤，盖是特欺人。
韶景轩
作者：弘历
朝代：清
体裁：古风

书轩成已四十年，久矣题额曰韶景。向弗频莅兹偶临，世载春光付轩领。喜新厌旧率人情，未能免俗吾应省。宣毫江砚绨几陈，遂以摛词窗移影。堂堂九十迅如斯，有为法䆒谁为永。
韶景轩
作者：弘历
朝代：清
体裁：七言绝句

京畿齐甸历巡辕，望雨每为心郁烦。雨足人归春过了，轩中韶景意恒存。
项元汴画王维避暑诗意
作者：弘历
朝代：清
体裁：五言律诗

绝壁耸崚嶒，飞泉落上层。对来知暑避，望去讶云兴。画法倪高士，诗传王右丞。岩前及林下，意入我原曾。
项元汴竹石
作者：弘历
朝代：清
体裁：五言律诗

疏筱依文石，天然称主宾。寿星传古貌，玉局是前身。岂向秋而瘦，端为静者伦。即看张屋壁，个个扫烟新。
项圣谟东篱佳色
作者：弘历
朝代：清
体裁：六言诗

白露为霜以后，松阴梧影之间。又见幽人古貌，飘然绿鬓苍颜。
项圣谟云林清赏图
作者：弘历
朝代：清
体裁：五言律诗

积雪在乔林，茅堂映雪深。眼中无别客，膝上有横琴。一片冰壶是，千秋古调寻。鹿裘原不藉，瘦骨耐寒禁。
项圣谟孤山放鹤图即用其韵·其二
作者：弘历
朝代：清
体裁：七言绝句

南宋楼台劫火灰，梅花自放鹤还来。抚图似晤林和靖，骋望湖天笑眼开。
项圣谟山馆秋深
作者：弘历
朝代：清
体裁：古风

枫桕已通红，蕉梧微剩绿。惟有老苍松，不改荫书屋。书屋寂几席，主人罢吟读。应是往林外，高山聊属目。
项圣谟春艇看鸿
作者：弘历
朝代：清
体裁：七言绝句

新水初生涨野隈，拍浮春艇向虚开。高人目送飞鸿处，知自衡阳始到来。
项圣谟松涛散仙图即用自题原韵八首·其一
作者：弘历
朝代：清
体裁：五言律诗

天倪参有契，逸兴引无端。壶里年为日，松间夏亦寒。依峰开路窄，导水入湖宽。如柱干云笔，孤登自觉安。
项圣谟松涛散仙图即用自题原韵八首·其七
作者：弘历
朝代：清
体裁：五言律诗

百二十年物，光阴转毂中。骋怀聊尔尔，入眼尚濛濛。可爱横贉句，一耽故纸风。武陵原有路，静者得相通。
项圣谟松涛散仙图即用自题原韵八首·其三
作者：弘历
朝代：清
体裁：五言律诗

曹子诗如画，淮王事已尘。登仙徒有箓，妙笔见斯人。道润何须药，心閒自合真。蓬瀛方寸内，不必问沧津。
项圣谟松涛散仙图即用自题原韵八首·其二
作者：弘历
朝代：清
体裁：五言律诗

飞瀑银披峡，回峰翠倚天。无人镇敲户，有客祗谈玄。妙趣方招隐，佳名号散仙。最怜石壁上，宛识戊辰年。
项圣谟松涛散仙图即用自题原韵八首·其五
作者：弘历
朝代：清
体裁：五言律诗

分茗童司铫，敲棋僧到门。但教适偃仰，那复计饔飧。山尽云成障，溪回树作村。忘忧应个里，树背不须萱。
项圣谟松涛散仙图即用自题原韵八首·其八
作者：弘历
朝代：清
体裁：五言律诗

山色因心远，泉声入目凉。萧斋背嘉树，素馆倚崇冈。结搆无遗憾，筌蹄想并忘。延平合招隐，共入石渠藏。
项圣谟松涛散仙图即用自题原韵八首·其六
作者：弘历
朝代：清
体裁：五言律诗

溪山列三品，是地果堪居。爽籁生前涧，涛声到别庐。鹤耽清梦迥，梧锁碧云疏。谢赋无双美，形容觉有馀。
项圣谟松涛散仙图即用自题原韵八首·其四
作者：弘历
朝代：清
体裁：五言律诗

佳迹神常足，清诗意亦閒。坐堪消夏日，聊以解愁颜。笋蕨为供养，渔樵自往还。枕流碧溪畔，常听戛云环。
项圣谟松阴焙茶图即用其韵
作者：弘历
朝代：清
体裁：七言绝句

记得西湖灵隐寺，春山过雨烘晴烟。新芽细火刚焙好，便汲清泉竹鼎煎。
项圣谟林亭钓艇图即用其韵
作者：弘历
朝代：清
体裁：七言绝句

螺溪草阁今何在，此画原从醉李收。即境因思作图者，呼之欲出在层楼。
项无汴种竹图
作者：弘历
朝代：清
体裁：七言律诗

天籁阁边竹本无，东禅乞取种墙隅。老僧慨许成佳话，居士欣然作小图。不受炎风侵榻满，仍延清月入窗孤。南方首夏北方季，气候炎凉若此殊。
顺义县行宫作
作者：弘历
朝代：清
体裁：五言律诗

向远郊墟廓，当春景物融。柳围墙外绿，花放砌前红。惟朴堪娱意，亦安足憩躬。无过资一宿，岂是法卑宫。
顺义县行宫作
作者：弘历
朝代：清
体裁：古风

将为田盘行，趁此秋成閒。旌麾历冀野，轮蹄背汤泉。朝暾散晏温，入我舆帷暄。涂霜带冷白，坂花垂紫殷。枯树雀飞飞，广陌兔爰爰。刍棚隐茅落，罢喘牛高眠。囷鹿户有积，室家幸苟完。所见扶鸠翁，尚鲜怨祁寒。由来岁功成，降康端自天。行宫建胜地，树石诚有年。葺新成此日，止顿因路便。匪誇栋有芝，讵必池茁莲。记我书室名，是处欣随安。明窗受暖曦，市语隔烦喧。染翰藻思抒，习静道心存。惬适以为佳，奚必居深山。
顺义县行宫作
作者：弘历
朝代：清
体裁：古风

路便偶一经，素尚饶雅概。息游既足适，何用更雕缋。展卷读我书，则古每不逮。新月才窈窕，春云复叆叇。落花飘晚庭，如识有人对。
顺义县行宫再叠己丑旧作韵
作者：弘历
朝代：清
体裁：五言律诗

维暮春之月，气和景已融。柳垂陶宅绿，杏放董林红。路近匪劳众，几閒更敕躬。星言明启驾，为是谒慈宫。
顺义县行宫即景
作者：弘历
朝代：清
体裁：五言律诗

多于十亩宅，不过一宵居。容膝真安矣，返身尚愧如。花迎人蕊放，柳背日阴舒。驻早还馀暇，明窗自检书。
顺义县行宫叠壬寅旧作韵
作者：弘历
朝代：清
体裁：七言律诗

背指汤泉启跸车，行行翠巘渐为赊。遍耕禾黍未出土，深润麦麰争发芽。频悉畿东雨尤渥，独廑河北泽仍差。而今无事幸四海，惟吁有年乐万家。
顺义县行宫叠戊寅旧作韵三首·其一
作者：弘历
朝代：清
体裁：七言绝句

忽作轻阴忽作晴，由旬半日望中行。离宫过午霏�雭，额手今番料雨成。
顺义县行宫叠戊寅旧作韵三首·其三
作者：弘历
朝代：清
体裁：七言绝句

密云傍晚低空宇，澍雨中庭满细渠。成武兼欣兆农庆，天恩益厚益兢予。
顺义县行宫叠戊寅旧作韵三首·其二
作者：弘历
朝代：清
体裁：七言绝句

郊树春烟酿薄寒，新题旧什检无端。那堪事定忆未定，曾此军书丙夜看。
顺义县行宫对雨
作者：弘历
朝代：清
体裁：五言律诗

离宫已萧寂，秋雨助凄凉。一晌偏成忆，千秋罢举觞。羽寒愁棘雀，声咽怨阶螀。遣拨吾原惯，其如镇搅肠。
顺义县行宫晚作
作者：弘历
朝代：清
体裁：五言律诗

昨甫柳条嫩，今全花朵芳。光阴如是迅，来往底为忙。据榻斋中静，观书灯右详。明朝谒慈圣，略觉此宵长。
顺义县行宫晚坐
作者：弘历
朝代：清
体裁：七言律诗

清河桥过换乘车，□里狐奴路匪赊。欣看绿云麦抽颖，未飞白雪柳蜕芽。行宫莅止馀几暇，疆吏宣传问政差。却忆韩非有良喻，不能委法治三家。
顺义县行宫晚景叠已丑旧作韵
作者：弘历
朝代：清
体裁：五言律诗

境谧尘氛远，土香地气融。晚阴隐窗白，夕静剔镫红。摛咏惟遣兴，观书得淑躬。轩楹纵朴斲，未足拟蒿宫。
顺义县行宫遣愁六韵
作者：弘历
朝代：清
体裁：五言排律

往来十二朝，瞥眼讶晨宵。遍野麦青垄，围墙柳绿条。不嫌雨致泞，况喜雪全消。慰惧意鲜定，耕桑念切焦。逢人频致问，后语恐犹饶。五字遣愁写，愁多实自招。
顺义县道中
作者：弘历
朝代：清
体裁：七言律诗

安乐行行遵古邮，土膏动始润平畴。屡看云起屡因望，每值风生每以愁。大率为民非为已，祇缘多欲致多忧。昨年过此原欣慰，节令虽迟廑豫谋。
顺义县道中三首·其一
作者：弘历
朝代：清
体裁：七言绝句

麦苗较比去时长，车马经过坌土扬。问悉雨沾刚二寸，又因望泽念无遑。
顺义县道中三首·其三
作者：弘历
朝代：清
体裁：七言绝句

分疆群吏各迎送，底藉讳谆多训词。但使闾阎各安业，亦无他术致雍熙。
顺义县道中三首·其二
作者：弘历
朝代：清
体裁：七言绝句

路傍万姓出迎銮，面色看稀饥与寒。更有老人扶赐杖，甫经宴后有馀欢。
顺义县道中作
作者：弘历
朝代：清
体裁：五言律诗

古县经过熟，民情凭览中。黄衣迎队队，绿坂历芃芃。为可登秋冀，越殷望雨衷。清明逢噩兆，云作厌随风。
顺义县道中作
作者：弘历
朝代：清
体裁：五言律诗

启跸每晨行，熟知豫立评。暮春凭淑节，顺义喜嘉名。冬麦青芃亩，夏禾黄遍耕。复阴多愿霁，无定是人情。
顺义县道中作·其一
作者：弘历
朝代：清
体裁：七言绝句

近北高原种麦多，菁芊蓄眼慰经过。幸兹那复能忘彼，疏涸畿南念若何。
顺义县道中作·其三
作者：弘历
朝代：清
体裁：七言绝句

风停雨亦未能成，卓午刚欣大放晴。行馆城西知不远，轻烟早见树梢横。
顺义县道中作·其二
作者：弘历
朝代：清
体裁：七言绝句

一夜风吹云不散，晓行几点落烟丝。谁知往岁渴思际，竟是今年踊惧时。
顺义道中作·其一
作者：弘历
朝代：清
体裁：七言绝句

义必由仁义乃正，顺惟遵义顺无差。修身察吏安民备，师保如临实不遐。
顺义道中作·其一
作者：弘历
朝代：清
体裁：七言绝句

半夜云开大作风，轻舆就道土膏融。思量设更无风好，陇蜀嗤予望莫穷。
顺义道中作·其一
作者：弘历
朝代：清
体裁：七言绝句

白河水自密云来，潦涨夏秋雄且豗。此际浅流架桥易，乘时功倍可思哉。
顺义道中作·其三
作者：弘历
朝代：清
体裁：七言绝句

农田亦有艰耕者，待种大田正岂妨。展转莫非筹穑事，孜孜犹日敬无遑。
顺义道中作·其三
作者：弘历
朝代：清
体裁：七言绝句

烟坰步马衬春泥，朴素民风率入题。怪底朝来凉顿剧，北山一㡧雪皴齐。
顺义道中作·其三
作者：弘历
朝代：清
体裁：七言绝句

翻犁湿润土生香，遍野农夫播种忙。十日往还何所异，麦苗芃绿较前长。
顺义道中作·其二
作者：弘历
朝代：清
体裁：七言绝句

南瞻雉堞见城头，安乐民诚安乐不。闻以多年稍颓废，要当发帑事重脩。
顺义道中作·其二
作者：弘历
朝代：清
体裁：七言绝句

芃芃秋麦露含珠，又见新耕趁润腴。百雉由来皆保障，缓循兰埒过狐奴。
顺义道中作·其二
作者：弘历
朝代：清
体裁：七言绝句

雪雨优沾胜往春，竟逢泥泞碍行人。虽云除道劳群吏，却喜农田利万民。
顺天府尹报雨雪农况诗以志慰
作者：弘历
朝代：清
体裁：七言律诗

启跸前朝虑雪多，登程昊佑赐晴和。自兹阴霁虽无定，率值朗烜未有讹。京兆报称优泽麦，田农问并可耕禾。先忧不负后乐卜，乐尚遥哉敢慰么。
顺河集行馆三叠旧作韵
作者：弘历
朝代：清
体裁：七言律诗

登舫惟馀四日程，恧行馆傍宿迁城。虽非择地为指示，究是费财劳搆营。暂倚窗纱迎日朗，底须盆卉报春荣。壬年乙岁庚之子，指壁三赓一瞬情。
顺河集行馆作
作者：弘历
朝代：清
体裁：七言律诗

登舟尚迟四朝程，尽可脩除张幕城。何事居然亦室宇，稍欣未致大经营。土香阶草才苏纽，风细盆梅欲放荣。西望运河堤杰峙，几多酌剂系予情。
顺河集行馆再叠旧作韵
作者：弘历
朝代：清
体裁：七言律诗

永济桥过六里程，顺河集傍厹犹城。仲春适可一朝憩，壬午犹思大吏营。墙外柳条高下袅，盆中梅朵两三荣。抚今岂不追前度，每欲摛词辄缱情。
顺河集行馆叠旧作韵
作者：弘历
朝代：清
体裁：七言律诗

桥过永济不多程，行馆西邻宿预城。数宇瓦房朴非旧，周围布帐制如营。柳丝墙外摇还弱，兰朵阶前馥以荣。到处懋勤供研匣，舍斯何用遣閒情。
顺河集行馆咏盆梅三叠旧作韵
作者：弘历
朝代：清
体裁：古风

行馆驻早有清暇，次第召见大小吏。畴咨民隐及政要，乃我巡方之本意。所幸迩年薄有收，实象在民非装缀。较之迤北丰沛郡，未被河患蒙天赐。进止诸务仍馀閒，朴屋徘徊适清致。壁上盆梅我补为，一枝仍此江南味。写梅者多难偻指，却于无咎得其义。五圈三点足传神，传粉涂朱率可置。忽然赓韵忆老尹，今无已夫失宿契。
顺河集行馆咏盆梅再叠旧作韵
作者：弘历
朝代：清
体裁：古风

顺河行馆成多年，不勤民力勤诸吏。各出养廉因以成，然非所嘉益欿意。逮今复阅十馀载，岂无修葺增点缀。公捐长此竟安穷，遂尽罢之计费赐。朴室向已居之安，几树盆梅仍昔致。梢头初放出尘姿，蕊间已喷含春味。弗以多胜以少胜，静而对之悟其义。此去江浙胥梅乡，特传消息速邮置。则在其先弗在繁，一枝陆氏情应契。
顺河集行馆咏盆梅叠旧作韵
作者：弘历
朝代：清
体裁：古风

借问时巡奚所重，盖在观民与课吏。馀暇风物亦因探，绿柳红桃岂留意。言花其必属寒梅，恰见枝头数英缀。前度曾无一朵开，拂纸为写含苞致。今来乃放十之三，是则色香标净味。搁笔讵关欲藏拙，我于无咎得其义。非因游蜂解神韵，几以野梅遭顿置。独不见粉白黛绿尽精工，乃有时人与深契。
顺风
作者：弘历
朝代：清
体裁：古风

顺风下水舟行速，廿里如同十里行。却闻海上顺风舟，片刻能兼百里程。吾谓斯速亦足矣，何须诩彼洪涛惊。大凡物理忌太盛，天道福谦而祸盈。
顺风
作者：弘历
朝代：清
体裁：古风

顺风扬布帆，一刻可数里。设其遇逆风，一里数刻矣。大帆得风多，小帆得风少。事半有倍功，资益理可晓。小船迟先行，大船速后至。盩厔欲避难，泰山压卵势。行途欲速到，先发亦人情。桥洞阻劫遌，反迟半日行。欲速则不达，先难而后易。触目可会心，足以悟万事。
顺风舟
作者：弘历
朝代：清
体裁：古风

好风送归航，一程消半日。舶趠所常有，不必誇祥吉。逆风人所恶，顺风人所喜。天地犹有憾，巽二奚免此。平原马纵辔，劲弩矢离弦。将谓无逾疾，今见得风船。小舟荡双桨，每先大舟走。挂席百里程，乃觉瞠乎后。榜人惯行舟，不令帆太饱。因思益赞言，鄙事合至道。
顾定之新篁古石
作者：弘历
朝代：清
体裁：七言绝句

櫹矗文篁四五梢，斜抽新笋尚含包。夏侯货殖何须数，却爱凌风绿玉敲。
顾懿德溪桥书屋
作者：弘历
朝代：清
体裁：七言绝句

碧水苍山尽可居，溪桥之畔树扶疏。何当坐彼岩楼里，重读廿年以上书。
顾昉雪景
作者：弘历
朝代：清
体裁：七言绝句

迥失青峰平冻滩，飞泉犹落白云端。展看却怯严风扑，危坐伊人果耐寒。
顾正谊开春报喜图
作者：弘历
朝代：清
体裁：七言绝句

梅花坞里春先到，乐岁围炉老友陪。童子庭前鸣爆竹，喜音都共捷音来。
顾瑛芙蓉双鸳即用其韵
作者：弘历
朝代：清
体裁：五言绝句

秋染红拒霜，水浅白沙渚。双鸳不知离，梦中亦同处。
顾翰寒斋话旧图
作者：弘历
朝代：清
体裁：七言绝句

竹树萧疏半欲凋，雪溪又报折梅腰。客来并坐茅檐话，漫拟高轩过访焦。
顾辟疆园
作者：弘历
朝代：清
体裁：七言绝句

吴中池馆清无比，江左风流夙有声。任晦园虽不可考，郡人犹识辟疆名。
颁内府周范铜器十事交衍圣公孔昭焕陈阙里庙庭诗以志事
作者：弘历
朝代：清
体裁：五言排律

二千年阅古，礼器惜徒言。车服那轻补，鼎彝颇尚存。肆筵瞻阙若，由驿致更番。后汉彻时降，尊周缅意敦。穆如陈几案，洁用荐蘋蘩。国学依成例，昌平本圣源。微伸敬师志，益勖作君原。庶协崇文愿，兴贤共坐论。
颁朔
作者：弘历
朝代：清
体裁：五言律诗

冬初颁岁朔，天道体贞元。为识农功要，非誇天子尊。三正同六服，玉律自金门。即看阳和近，披来朱鸟暾。
颁朔
作者：弘历
朝代：清
体裁：七言律诗

午门晴旭丽瞳昽，颁朔威仪集百工。东鲽西鹣万邦奉，宵衣旰食一篇中。春秋无那成今昔，箕毕还因协雨风。消息贞元频静验，统天一气运无穷。
颁朔·其一
作者：弘历
朝代：清
体裁：五言律诗

閟宫烝祀罢，象魏授时颁。旧岁行将尽，新年去复还。时和讵可恃，日久倍知艰。所愿周寰宇，官清民自閒。
颁朔·其二
作者：弘历
朝代：清
体裁：五言律诗

试问司天史，羲娥移不移。璿玑谁可度，珠斗若为推。六合车书会，千秋道法垂。去年重入想，崇政涖朝时。
颁朔即事
作者：弘历
朝代：清
体裁：七言律诗

七旬望八八将至，归政剩馀六载存。适百里人半九十，侍亲祖者见元孙。民安吏治心增愧，世泰时和天吁恩。书里行间纪雍正，中心惜处不能言。
颁朔日作
作者：弘历
朝代：清
体裁：五言律诗

廿五践皇阼，六旬颁宪书。诚然三代下，祇有一身予。独沐天恩厚，深怜雍正除。寸心增感惕，惟恐或孤初。
颁朔日作
作者：弘历
朝代：清
体裁：七言律诗

颁朔从儿同众请，并行百部弗教多。乾隆六十二年阅，嘉庆地天人泰和。初志微嫌未能副，舆诚俯顺匪全讹。独承昊贶谁曾侣，惟感惟惭志不磨。
预日诣斋宫叠去岁韵·其一
作者：弘历
朝代：清
体裁：七言绝句

视坛谒位入砖城，斋室西墉御辇行。叠被鸿禧得依礼，要惟一念不渝诚。
预日诣斋宫叠去岁韵·其三
作者：弘历
朝代：清
体裁：七言绝句

祭朝如月瑞诚稀，预日符年福卜几。敢恃金穰操轸券，惟钦甲先省蘧非。
预日诣斋宫叠去岁韵·其二
作者：弘历
朝代：清
体裁：七言绝句

倏忽三春沐泽过，迩稀预虑事如何。省躬未敢萌矜弛，静俟天庥锡益多。
领妙亭
作者：弘历
朝代：清
体裁：七言绝句

四柱孤亭倚碧山，飞流足底落孱颜。问余领妙于何处，祗在麦场禾陇间。
颐和殿
作者：弘历
朝代：清
体裁：七言绝句

松鹤颜斋表清越，颐和名殿奉晨昏。孝慈家法千秋仰，俭朴初风一室存。
颐和轩
作者：弘历
朝代：清
体裁：五言律诗

乐寿接颐和，他年待有那。层檐缀冰柱，几树擢琼柯。春布新祺满，人怀喜意多。晴光欲开霁，王帖模无讹。
颐和轩
作者：弘历
朝代：清
体裁：五言律诗

即渐菟裘搆，居图豫立那。此时仍尽瘁，他日拟颐和。奢愿谁能息，高年彼任磨。虽然期廿岁，驹隙度羲娥。
颐和轩
作者：弘历
朝代：清
体裁：五言律诗

庭树绿阴多，夏来春早过。青郊兴耒耜，金徼息干戈。泰否心常凛，盈虚理不讹。此时勉勤政，未可曰颐和。
颐和轩
作者：弘历
朝代：清
体裁：七言绝句

淑气訚訚到玉墀，红情绿意尚应迟。他年无事凭窗坐，曰此颐和始是颐。
颐和轩
作者：弘历
朝代：清
体裁：五言律诗

率以待归政，新正必试临。他年拟颐志，此日寄颙心。温卉含和气，明窗即寸阴。抚笺閒点笔，已是老年吟。
颐和轩
作者：弘历
朝代：清
体裁：古风

颐和拟他年，成轩颇亦久。丙申即落成，曾钦奉圣母。承欢景依然，此景重获否。摛词增黯然，遑论待其后。
颐和轩口号
作者：弘历
朝代：清
体裁：七言绝句

颐和聊复迟遥年，乾惕而今未歇肩。设使即图安逸者，初心自负敢其然。
颐和轩题句
作者：弘历
朝代：清
体裁：七言律诗

归政图于此息休，喜馀七载阅春秋。副名居则偻指待，偷暇来惟散步游。抽思仍然效蚕茧，习书久弗作蝇头。颐和虽曰他年事，窗影迅哉过不留。
颐和轩题句
作者：弘历
朝代：清
体裁：七言律诗

老年祗觉光阴速，少者偏嫌岁月迟。瞥眼昔今信衮衮，因心宵旰尚孜孜。王之敬奉天地日，子所雅言书礼诗。设使天庥符素望，亶其然此享和颐。
颐志堂
作者：弘历
朝代：清
体裁：七言绝句

几有笺毫架有书，设论颐志莫斯如。尊闻又曰行知贵，为是检心恐负初。
颐志堂
作者：弘历
朝代：清
体裁：五言律诗

古屋水之涯，年深景越嘉。树乔阴布广，萝静月梳斜。迹印呼群鹿，声传反哺鸦。承欢颐懿志，此乐更无加。
颐志堂
作者：弘历
朝代：清
体裁：六言诗

屏峰曲抱林庐，镜渚清涵绮疏。或牝或牡过鹿，曰潜曰跃任鱼。枕流漱石非彼，对时育物惟予。悦目无过山水，赏心祗有诗书。
颐志堂
作者：弘历
朝代：清
体裁：五言律诗

溪堂碧水浔，乘暇偶游寻。练影披前沼，晶光荡远林。雨过鹿留迹，风送鸟腾吟。颐志固缘静，仍当收放心。
颐志堂
作者：弘历
朝代：清
体裁：五言律诗

背巘复临池，溪堂惬静思。慈萱避暑奉，圣藻至今垂。鱼鸟化机适，诗书古鉴披。惕乾恒励志，便我所为颐。
颐志堂
作者：弘历
朝代：清
体裁：五言律诗

颐志颐慈志，额颜皇祖留。教生即家法，寿祝拟仙筹。夏凊日方永，山停水自流。懿怀增豫者，耆定奏功收。
颐志堂书怀
作者：弘历
朝代：清
体裁：古风

旧时颐志堂，已为过去事。此日颐志堂，颐志实艰致。颐之文训养，又一训如意。养实贵心安，宵旰劳难置。至于言如意，先忧惟我萃。即今雨旸若，山庄佳景备。岂不足怡神，念远惟忧积。豫齐胥望雨，延及淮北地。而豫更为甚，无计救民悴。如意之谓何，五字吟志愧。
颐志堂作歌
作者：弘历
朝代：清
体裁：古风

昔年颐志寻无踪，曾子养志难再同。今时颐志殊艰致，箕畴时若不易逢。奎文辉焕犹丽榜，敬缅当日两事亦廑躬，敢不聪听圣训励寅恭。
颐志堂作歌
作者：弘历
朝代：清
体裁：古风

昔日颐志寻无方，言之犹自馀悲伤。今日颐志不易得，曰惟时若雨与旸。颐者养也志欲豫，然其豫也必有常。隐居却扫非吾事，吾之豫在万民康。恐作秋霖兹快霁，额手西成或卜穰。怵惕犹当廑半月，庶几黍稷登仓箱。
颐志堂叠丙申诗韵
作者：弘历
朝代：清
体裁：五言律诗

颐志颐谁志，徒馀五字留。重来悲仰额，空说寿增筹。两岁景如幻，一川水镇流。水流何所似，似我泪难收。
颐志堂口号
作者：弘历
朝代：清
体裁：七言绝句

志较昔年自不同，一欣一怅两由衷。试言即景兹来句，都在前朝渥雨中。
颐志堂有感
作者：弘历
朝代：清
体裁：古风

上言颐养已无期，拈笔怆弗得其辞。自言颐养求口实，怵惕戒无为人之。养己养人胥贵正，失正那免人议訾。然而得正实难矣，亦惟克己复礼为。
颐志堂自警
作者：弘历
朝代：清
体裁：古风

昔时颐志弗忍言，今日颐志弗敢言。弗忍言，益增悲怆，弗敢言，恐矜贵尊。一念之肆万几弛，上失对越，下必忘黎元。呜呼吾志何能颐，惟是宵衣旰食，怵惕敬畏一心存。
颐志堂述事
作者：弘历
朝代：清
体裁：古风

闻之心欲安，天君方泰然。又曰身欲劳，公旦无逸编。幼龄扈跸来，勤政缅高年。劳矣亦安止，动直静则专。书堂额颐志，而吾请进旃。惟圣乃从心，并行养实便。吾方觉瞠乎，祗有励惕乾。
频朝
作者：弘历
朝代：清
体裁：五言排律

频朝云势作，时复雨丝连。待霈愁无那，翘空意转悬。柳梢惊偃浪，池面怕生涟。比政吾知戒，希恩若获全。麦将虚望岁，禾尚冀书年。印地纹徒渍，霾天色稍蠲。对时占石燕，数节咽槐蝉。晚报西峰羃，谁能稳夜眠。
频闻
作者：弘历
朝代：清
体裁：古风

频闻西师信，胁从剿抚多。渠魁就获否，迟待音如何。华镫纵酬节，万里怀枕戈。情知天助顺，众愤惟幺么。涂炭其鄂拓，䝟貐其绰罗。饥鹰忽来投，恩顾曾无过。封狼终窜去，曾匪严辞诃。本意攘四部，事逆理则那。恃计计今穷，奚赖三窟窠。独廑王臣劳，浃岁契阔歌。更念归化人，游牧废寝讹。伫俟红旗递，集赛驰明驼。雪岭兵气销，瀚海春风和。
频闻·其一
作者：弘历
朝代：清
体裁：七言绝句

频闻两浙菜麦好，黄梅尺泽分秧了。灾民加赈度夏五，静待西成登万宝。
频闻·其三
作者：弘历
朝代：清
体裁：七言绝句

天心仁爱物不遗，无往不复理可推。吾民其苏免荐饥，南瞻额庆益敬寅。
频闻·其二
作者：弘历
朝代：清
体裁：七言绝句

市头米价逐日平，斯民直道存舆情。更传枫镇往粜客，计值还载归苏城。
题丁云鹏丰年家庆图
作者：弘历
朝代：清
体裁：七言律诗

无象太平有象存，丰年佳景具烟村。儿童怯点送神爆，翁妪笑斟老瓦盆。负荷归家得鱼米，恬熙比户足鸡豚。诚能九宇遍如此，察吏安民实绪论。
题丁家山
作者：弘历
朝代：清
体裁：七言绝句

轻舆破雨上兰椒，顽石何人拟绿蕉。剥尽心空原一合，底须横膝七弦调。
题丁观鹏仿仇英乞巧图
作者：弘历
朝代：清
体裁：古风

蟾光汉影流高梧，凛秋来哉胡为乎。自昔愁人易感触，遣怀聊展乞巧图。当前即景更无那，秋色秋声纷四座。脱胎粉本古有之，爰命濡毫为仿作。经营却喜青出蓝，神珠象罔宛能探。汝宗云鹏工变相，家鸡野鹜何妨兼。东邻西舍嫏嬛聚，谁家庭院深深处。强为欢笑夜方凉，未毕衷情天欲曙。安排金镊更锦梭，翠盘紫褥摩㬋罗。盘鸦堕鸟装无定，一一翘瞻向绛河。吁嘻图写神貌有若此，有道存焉岂徒技。玉阶几点熠耀流，银塘一夜芙蓉紫。却顾楼头乞巧筵，刻牛画鹊羞常年。长歌题罢转自哂，儿女子情何事牵。
题丁观鹏摹宋人明皇夜宴图
作者：弘历
朝代：清
体裁：古风

沉香亭畔端正楼，昼短夜长为夜游，三即马上真风流。红烛烧华不许睡，彩翠莹煌照天地，一曲霓裳妃子醉。歌传白浊辞元清，后来复有青邱生，展图欲咏迟予情。
题丁观鹏摹宋人渔乐小景
作者：弘历
朝代：清
体裁：六言诗

雪潭夥集渔舟，远山积素寒浮。设向孤篷问客，应逢张志和流。
题丁观鹏白描十六罗汉卷
作者：弘历
朝代：清
体裁：古风

大海汤汤浴乌兔，不风千丈波堪怖。有应真者凡十六，游戏于斯乱而渡。借问上人何自来，又复渡将何处去。徒使天龙鞠�迎，渤马澥牛纷作驭。神通即是不了义，莫若常向个中住。观鹏此日之云鹏，又复氏族同为丁。疑是三生薰白业，解与净土传真形。五百罗汉我作记，未免绮语谈三乘。此则二八不言说，有形无色神亭亭。记亦非多画非少，如是如是忘所能。
题丁观鹏西园雅集图
作者：弘历
朝代：清
体裁：七言绝句

诸贤高致遥堪想，二李风流近可寻。一例閒园会宾从，声华底事到于今。
题万壑松风旧书屋
作者：弘历
朝代：清
体裁：七言绝句

高槐书屋绿阴匀，睫眼流光卅二春。昔日恩承仁祖处，今来又作抱孙人。
题万寿寺方丈
作者：弘历
朝代：清
体裁：五言律诗

三度轻舟过，一来方丈游。地偏白足静，松老绿阴稠。驯鸽香台集，凉蝉古树收。略参今昔景，门外聒清流。
题万寿寺方丈
作者：弘历
朝代：清
体裁：七言律诗

凤城西转过高梁，水路晨清一泛航。爱此萧閒十笏地，不殊消受北窗凉。阇黎试问心安未，高士徒称筌可忘。小憩便教摇橹去，川云回望极苍茫。
题万寿山乐寿堂
作者：弘历
朝代：清
体裁：古风

宁寿宫之堂，肖兹为已久。兹因山水乐，寓意名以偶。后知同绍兴，老人号旧有。彼其怠为政，诚非吾所取。节后此重游，佳景赏春首。既名难易之，示义摛吟手。
题万松山北轩
作者：弘历
朝代：清
体裁：古风

北轩殊不遥，平地履数武。据榻忽下视，讶在霄汉宇。祊河近萦带，蒙山远罨户。山峙与河流，岂不自千古。炽然有去来，讵识安心所。
题三友轩
作者：弘历
朝代：清
体裁：古风

三友之名始宣尼，直谅多闻益德资。香山取譬琴诗酒，放达繄非予所师。独有玉局称正见，直号植物松竹梅。名称义元隐未发，我将触类引伸之。苍松自具直之性，梅传春信谅也宜。摐金敲玉时多闻，妙喻舍竹其复谁。奚待结契霜雪里，天然同德声应随。寓意于物有奇遇，名迹历历琳琅披。十八公的云西笔，海粟长赋留雄辞。君子林称真定论，国子博士小篆题。更爱梅事合元宋，小清秘物传今斯。拣金集狐有如是，自天合也非人为。尝鼎一脔足味道，况斟雉膏道可知。箧藏书室识宝重，窗外延客霜其眉。千株一穗翩左右，是一是二谁然疑。因苏溯孔志未逮，高山景仰深长思。
题上方山楞伽寺
作者：弘历
朝代：清
体裁：七言绝句

跋马平明到上方，阇黎恭迎跸涂旁。试参鸟语花香者，义合楞伽第几章。
题不遮山楼
作者：弘历
朝代：清
体裁：七言绝句

低小山楼号不遮，冷窗全揽近还遐。廓然雅契大公旨，宁在林岚罨目嘉。
题不遮山楼
作者：弘历
朝代：清
体裁：古风

倚山筑小楼，面前堪眺遐。背后开虚窗，见山亦不遮。表里胥洞达，揽景何须赊。揽景固佳矣，而吾更有加。人情纷万殊，一照宁无差。明达彻壅蔽，卓哉惟重华。
题不遮山楼
作者：弘历
朝代：清
体裁：五言律诗

楼在万山里，偏云山不遮。名言何有定，惬意与之遐。为是初成趣，归来便领嘉。喜新吾尚尔，复古志徒赊。
题丛云室
作者：弘历
朝代：清
体裁：古风

山溪步叠磴，岩室驻行辇。绿云既张王，白云复流衍。云之真幻间，丛斯室诚善。而我偶在斯，兴会正不浅。安得即为霖，继润农田遍。前日方优沾，知足故应鲜。
题丛云室
作者：弘历
朝代：清
体裁：五言律诗

常是丛云处，偶逢霁雪来。寻蹊犹淰淰，俯巘总皑皑。墀暖欣馀藓，林寒讶放梅。高明佳若此，祗许片时陪。
题丛碧楼
作者：弘历
朝代：清
体裁：五言律诗

书楼枕坦冈，画树四邻张。本是爱丛碧，何来缀点黄。听惟增籁谡，坐喜近曦光。犹记前番到，开窗此纳凉。
题丛碧楼
作者：弘历
朝代：清
体裁：七言律诗

寺后书楼万碧丛，登楼纵目四邻通。乘桴乍可喻浮海，挂布何妨便趁风。伯仲底须频较绿，艳秾端识绝胜红。壁黏旧作如昨日，电影流光想像中。
题东竺庵慈柏
作者：弘历
朝代：清
体裁：古风

慈柏昔曾图，慈柏今重见。披斯遗直风，如会故人面。葱葱标生意，簇簇挺贞干。竹惟沈周独，松许韦偃惯。慈柏鲜前闻，写生予岂慢。竺庵得所哉，慧月法云伴。吟成掷笔去，恐柏笑吾恋。
题东竺庵慈柏
作者：弘历
朝代：清
体裁：古风

慈竹为图仿王沈，慈柏为图自我始。然而竹曾未之见，柏之真面原在此。图每携来对柏观，镜中影像无此彼。却忆慈竹粘寿康，怅然春秋阅一纪。
题东竺庵慈柏
作者：弘历
朝代：清
体裁：古风

松以千年称，柏以万年号。是柏久于松，禹植古曾耀。兹则以慈名，古也重兼少。郁葱群枝擢，盘屈一本抱。偶模米芾帖，甲松乙柏诮。凌霄不自立，柏见吐子效。柏岂有是哉，颠语真堪笑。
题两汉博闻
作者：弘历
朝代：清
体裁：七言律诗

迁创班承范继哉，纂言功足补秦灰。博闻特举两书要，颇缪还兼百卷该。撰者或讹杨及鲁，注之却让马和裴。因披遗籍知来雨，正值望霖雨庶来。
题严羽沧浪集
作者：弘历
朝代：清
体裁：七言绝句

言志曾闻舜典宣，尔时谁识所为禅。假禅宗以定诗品，混儒释兼紊后先。
题丰乐轩
作者：弘历
朝代：清
体裁：七言律诗

两言丰乐耀奎文，明示应于稼穑勤。无逸所其周训凛，懋迁作乂稷谟闻。藉因较量旸和雨，讵祗凭观耕与耘。九宇一庭非近远，祈年多惕敢云云。
题丰乐轩
作者：弘历
朝代：清
体裁：古风

御园隙地多弄田，轩名丰乐祈农寓。去岁北省率有秋，弄田益庆仓箱裕。然而斯庆岂易得，十岁难逢五六遇。人益滋而谷益贵，歉必增价丰如故。谷贵诸物胥价贵，往往十年倍其数。持盈保泰实艰哉，长此安穷吾益惧。
题丰乐轩
作者：弘历
朝代：清
体裁：七言绝句

文轩额取郭橐传，学圃因之亦课田。欲阜吾民无别术，虔恭一意为祈年。
题临漪亭
作者：弘历
朝代：清
体裁：古风

临漪古名迹，清苑称佳搆。源分一亩泉，石闸飞琼漱。行宫虽数宇，水木清华富。曲折步朱栏，波心宛相就。四面足潇洒，一笠非俭陋。竹素暂游托，民瘼乃深究。曰惟有休助，是用重巡狩。
题临漪亭·其一
作者：弘历
朝代：清
体裁：五言律诗

绿沼红桥畔，文疏绮荐低。灵源分一亩，解泽利千畦。馀事饶鱼鸟，天然具壑溪。回銮重驻䍐，触绪畅吟题。
题临漪亭·其二
作者：弘历
朝代：清
体裁：五言律诗

日色上檐多，初冬风物和。绿筠静不籁，银水潋犹波。古砌馀苔篆，寒禽择树柯。蜃窗试凭揽，比似画诚过。
题临芳墅
作者：弘历
朝代：清
体裁：七言律诗

野花绕砌灿芳蕤，待月开船每在兹。墅落西山赤乌早，岸披东沼素蟾宜。倚窗如舫狎鸥彼，据座平林友鹿斯。去岁今年何所异，镜中增得几茎丝。
题主善堂
作者：弘历
朝代：清
体裁：五言律诗

书堂祠侧畔，据胜敞棂扉。峙背峣峰叠，泻前活水围。风来红蘤舞，雨足绿阴肥。试看昌昌者，孰非善者机。
题主善堂
作者：弘历
朝代：清
体裁：五言律诗

泉畔建书堂，湘幮足缥缃。名标师主善，义会德无常。一本慎夙夜，万殊归纪纲。阿衡精密语，心学继虞唐。
题主善斋
作者：弘历
朝代：清
体裁：古风

阿衡称主善，善长实惟元。四德仁为首，四序春为先。主善义具该，协一尤采原。欲从嗟末由，对时勉体乾。
题丽烛轩
作者：弘历
朝代：清
体裁：七言律诗

陟揽肩舆趁晓凉，崇椒数息莅书堂。一天云雾消何所，每岁新秋到以常。稚柏放枝阴张王，疏花承露气芬芳。畅予丽瞩非山水，农景看欣时若旸。
题丽瞩轩
作者：弘历
朝代：清
体裁：古风

晓爽颇不炎，可以陟高岭。数息遂隮巅，有轩据层迥。因迥弗恒到，偶到兴亦永。壁间多旧题，岁久一瞬等。山容与水态，方方供会领。丽瞩讵在兹，乃在绿千顷。麦收将迨全，禾黍如油挺。此景实罕遇，何修励自省。
题丽瞩轩
作者：弘历
朝代：清
体裁：七言律诗

西升合是降东应，轩搆岭凹倚峡棱。亦自崇高堪目骋，恰当近远入吟凭。閒心讵在春之丽，要务诚欣农已兴。麦垄绿连水田白，无迟种稻慰犹增。
题丽瞩轩
作者：弘历
朝代：清
体裁：七言绝句

高轩峰顶若鸾翔，骋目无遮极渺茫。秋色秋声虚槛外，遥飞逸兴到山庄。
题乐善园
作者：弘历
朝代：清
体裁：古风

乐善始康邸，取义东平苍。结搆逾绿野，胜国为皇庄。鼎革属故藩，百载移星霜。宴游既冷落，草树就芜荒。亭榭早无存，半立馀颓墙。地邻长河岸，来往泛烟航。凭眺念兴废，为之长慨慷。稍命复其旧，芟秽疏污塘。室宇何须多，足令供徜徉。回池日以清，春翘日以芳。由来岁月深，峭茜增林光。人工久斯敝，天然久益彰。舣舟一来憩，妙理参幻常。园名仍旧称，况我曾颜堂。游心惟竹素，永言志其详。
题乐善园
作者：弘历
朝代：清
体裁：七言律诗

行庆九重鸣夏跸，乘閒一晌访溪园。蒲芦易长况经雨，荷芰远观初丽暾。座为偶临翻得趣，景因独会乃忘言。徘徊遮莫迟清漏，烟舫黄头正候门。
题乐安和室
作者：弘历
朝代：清
体裁：古风

御园乐安和，夏日每以居。山园乐安和，肖其式为诸。一游即返跸，诚似驰驿如。然乐安与和，在民非在吾。民失和与安，吾乐岂良图。是则居与游，此意何处无。
题乐寿堂
作者：弘历
朝代：清
体裁：五言律诗

一雪敷天德，初正讶岁和。异时拟娱老，是日偶相过。十五年非远，旰宵今敢讹。勤民与祈岁，舍此念无他。
题乐寿堂
作者：弘历
朝代：清
体裁：七言律诗

不期堂合绍兴名，宁寿因之亦额楹。设论其人何足法，如同所乐正希成。近哉四载春秋阅，朅尔七言景物评。驰驿游山返卓午，待归政此寝兴并。
题乐寿堂
作者：弘历
朝代：清
体裁：七言律诗

乐寿由来寓智仁，取名别有意焉循。谓将归政斯堂憩，当异敕几此日谆。南宋偶同鄙他志，西池追忆怆吾神。新正把笔应言吉，其奈前题读丙申。
题乐寿堂
作者：弘历
朝代：清
体裁：古风

宁寿及清漪，乐寿乃有两。初以已意写，继知同宋仿。绍兴吾所轻，久矣论之广。不复赘以言，惟思名弗爽。寿斯诚然矣，乐则未曾享。训政当惕厉，三曰铭犹曩。即今望捷音，夙夜尚怏怏。似堂向我云，多斯来合往。
题乐寿堂
作者：弘历
朝代：清
体裁：七言律诗

寄兴由来在山水，绍兴先我篆题铭。因名宝额待他日，冀叶贞符娱曼龄。忧则付人乐则寿，存吾顺事没吾宁。廿年屈指居斯俟，恩许之乎赖昊灵。
题乐寿堂
作者：弘历
朝代：清
体裁：五言律诗

廿载堂成久，居安亦近斯。能乎待天锡，企尔慎躬为。屈指两寒暑，高年延魄曦。歇肩兹尚未，敢弛敬勤思。
题乐寿堂
作者：弘历
朝代：清
体裁：七言律诗

智者乐而仁者寿，读书人义大都披。循名责实何有我，于宋称高却鄙其。先定后知难易耳，菟裘宁寿遂如之。以云山水真佳趣，黄屋宫中较逊兹。
题乐寿堂
作者：弘历
朝代：清
体裁：古风

清漪乐寿堂，山水寓仁智。后始知绍兴，堂早用是字。宁寿乐寿堂，原可同斯义。然设责以实，景诚萃此地。俯湖未波澜，种树已苍翠。娱老不其遥，祗以十年计。
题乐寿堂
作者：弘历
朝代：清
体裁：五言律诗

知乐仁者寿，都于山水观。性情占动静，几暇偶盘桓。敢逞一心适，惟廑万姓安。柳稊将草纽，春意露倪端。
题乐寿堂
作者：弘历
朝代：清
体裁：古风

面水复背山，因名堂乐寿。初六本无意，义托智仁苟。后因阅宋史，知与高宗偶。彼其耽燕閒，率非吾所取。设吾老逊政，斯寔天恩厚。古稀犹孜孜，副望庶几否。
题乐山书院
作者：弘历
朝代：清
体裁：古风

乐山仁者事，山以静为德。静亦仁之端，三一一三即。仁静存乎心，山实为境域。心境更非二，浑一在已克。乐岂系峰林，五言识规则。
题乐性斋
作者：弘历
朝代：清
体裁：七言绝句

较晴量雨恒经岁，食旰衣宵切廑农。性与茅檐共辛苦，以言乐则实稀逢。
题乐成阁
作者：弘历
朝代：清
体裁：七言绝句

乐成本以乐西成，十喻不如一见明。俯揽黄云与翼处，昨朝曾彼画中行。
题乐成阁
作者：弘历
朝代：清
体裁：七言律诗

巍阁芳园万树旁，远吞山霭俯宫墙。一溪热水今还昔，四野平川耕与桑。每庆塞丰酬力穑，亦开镐宴惠来王。五年筹笔拓疆万，成武庶几乐未遑。
题乐成阁
作者：弘历
朝代：清
体裁：七言绝句

杰阁翚飞枕缭垣，山田穑事揽层轩。芃芃佳矣西成远，先节由来戒满言。
题乐景阁
作者：弘历
朝代：清
体裁：五言律诗

层阁玉湖中，飞甍倒影红。骋怀春仲月，游目四邻通。漫曰芳迟发，应知气已融。生机物咸乐，絜矩念民穷。
题乐景阁
作者：弘历
朝代：清
体裁：七言律诗

山右山前一水通，鸣榔镜里泛明空。湖心恰见峙楼阁，海外绝胜说阆蓬。已喜气和复天朗，底须柳绿与桃红。景光堪爱随时好，后乐还殷方寸中。
题乐景阁
作者：弘历
朝代：清
体裁：五言律诗

崇楼碧沼中，倒影入波红。界画羞二李，仙居俯八鸿。图书消永昼，花柳鬯光风。春景真堪乐，吾民可遍同。
题乐景阁
作者：弘历
朝代：清
体裁：五言律诗

湖中旧层阁，乐景以题名。往雨来过雨，山清水复清。得无心近放，祇觉意为惊。五字速成什，君难永泐楹。
题乐景阁
作者：弘历
朝代：清
体裁：五言律诗

阁据玉泉中，泛惟舟可通。山明水秀纳，李画杜诗同。祇切望霖苦，何曾乐景融。鸣榔教竟过，敷政觐臣工。
题乐景阁
作者：弘历
朝代：清
体裁：七言律诗

静宜五日望沾霖，乐景一时取便临。昨岁今朝信殊视，嫌风盼雨祇劳心。暂安仍苦谁怜我，责已观民愧以深。未敢灵祠再三渎，秉诚遥叩鉴斯忱。
题乐景阁
作者：弘历
朝代：清
体裁：古风

静宜佳以山，静明佳以水。山静宜仁性，水静明智体。小驻静明兹，甫别静宜彼。高阁山水间，乐景会于此。后乐弗知予，先忧每切已。途中适观麦，菁葱芃实美。设即霈甘膏，饼饵香堪指。而何艰渥泽，因循恐致否。循名责实际，乐景已孤矣。
题乐清馆
作者：弘历
朝代：清
体裁：七言律诗

书馆临溪称乐清，顾名思义义诚精。治官廉以弊六计，脩已澹应静七情。亦戒深耽忘无逸，底须苛察以为明。万年国号于斯在，永祝雍熙豫庶氓。
题乙卯登基遣·祭碑石阴
作者：弘历
朝代：清
体裁：七言绝句

词臣撰拟不当云，敲磕铿锵声振闻。此事适逢偶然耳，漫称首祚兆崇文。
题乙卯遣祭碑石阴仍用辛卯诗韵
作者：弘历
朝代：清
体裁：七言绝句

五十年如一瞬云，宫墙景仰愧尊闻。翰林撰语知非道，然究几人读此文。
题九峰园
作者：弘历
朝代：清
体裁：七言律诗

策马观民度郡城，城西池馆暂游行。平临一水入澄照，错置九峰出古情。雨后兰芽犹带润，风前梅朵始敷荣。忘言似泛武夷曲，同异何须细致评。
题九株松
作者：弘历
朝代：清
体裁：七言绝句

古干当春翠越浓，蟠鳞振鬣各犹龙。根傍坐合读周易，用九乾元是正宗。
题九章算术
作者：弘历
朝代：清
体裁：七言律诗

算术由来非所学，不知难强以为知。大成广集钦皇祖，六艺曾论愧仲尼。分韵笑他割裂者，补图欣此稡完之。时为显晦晦今显，是用摛毫作弁辞。
题九阳消寒图秘府旧传消寒图按九阳之次各系以诗不知谁氏所作今仿其意命绘为图因各题断句一首亦钦若授时之意也
作者：弘历
朝代：清
体裁：七言绝句

大易奇爻数纪乾，阳初回日九方权。却教绣户拈红侣，都把少陵诗意传。
题书苑菁华
作者：弘历
朝代：清
体裁：七言律诗

好恶为君宜慎哉，蒐书种种挈籯来。不能无彼因有此，用识心存欲政推。运笔诸家备传法，胪萹廿卷允称才。临池那尽帝王事，独爱公权一语该。
题乾坤凿度
作者：弘历
朝代：清
体裁：古风

乾坤两凿度，撰不知谁氏。矫称黄帝言，仓颉为修饰。以余观作者，盖后于庄子。南华第七篇，率已揭其旨。倏忽凿七窍，窍通浑沌死。乾坤即倏忽，浑沌实太始。乾坤既凿开，太始斯沦矣。言易祖系辞，颇觉近乎理。灵图测□□，乃或述谶纬。有纯亦有疵，稽古堪资耳。黄震著日抄，所论正非鄙。钦若斯足徵，抚卷励顾諟。
题乾清宫所藏五砚
作者：弘历
朝代：清
体裁：古风

乾清两暖阁，书案披二酉。案各陈名砚，染翰三代久。兹五乃散置，较向觉自丑。爰命荟于一，漆匣藏珍玖。多福钦敛锡，是用为之首。九芝并次之，恰与兰为友。荷叶宜夏净，睿思实宋有。翠云松花玉，书屋陪予旧。拭目观故人，惭在斯诚厚。长言纪颠末，龙宾庶不负。五合拟过庭，更恧挥毫手。
题乾道临安志
作者：弘历
朝代：清
体裁：七言律诗

南渡忘雠久论之，最初舆志始观兹。武林掌故因堪考，宋纸存刊乃更奇。官署宫城宁复昔，吴山越水镇如斯。临安四度亲访古，当面失哉此细披。
题了髻山碧霞观
作者：弘历
朝代：清
体裁：七言律诗

四面山围画屏障，中天路豁界玻瓈。灵峰光幻同金马，神泽依稀拟玉鸡。梦雨初晴岚翠湿，小春犹煖栉银低。平生懒问长生术，羽客休誇蹑景梯。
题于公宅
作者：弘历
朝代：清
体裁：古风

定国为廷尉，民自以不冤。致兴乃在是，缿筒安足论。孝妇不能救，祭致身后恩。史迁无卓识，猥称多活人。姑息亦甚易，咸当高大门。弼教之谓何，舜宜肯吾言。
题云台
作者：弘历
朝代：清
体裁：七言绝句

云台建武画功臣，马援弗图以戚亲。言进东平笑不语，未思祁氏有其人。
题云岫轩
作者：弘历
朝代：清
体裁：五言律诗

礼佛回銮便，陟山入北门。石蹊寻仄径，云岫憩虚轩。一岁能几到，片时可忘言。顾名思六出，培树众需恩。
题云岫轩
作者：弘历
朝代：清
体裁：古风

礼蒇旋龙宫，暇馀豫灵岫。率缘路之便，试览春之秀。韶光始酝酿，佳景含茜茂。假山虽人为，历古如天就。伫待同云敷，玉花盈尺祐。
题云松巢
作者：弘历
朝代：清
体裁：古风

童童众松围，中有书轩在。旧叶别林落，新叶他枝待。祇此绿云容，四时恒不改。山色与天光，映带秀百倍。鹊噪栖亦安，鹤瘦住何悔。巢居宜付谁，许由及大隗。傥来而亟去，虚负将无乃。
题云绘楼
作者：弘历
朝代：清
体裁：古风

西苑好春初，高楼液池曲。岸傍置冰床，蹊侧积时玉。楼近堪屧步，幌搴聊骋目。西山欲生云，甘雪庶其复。冬霙及腊雪，信已称优渥。即景仍生希，笑谁亶知足。
题云绘轩
作者：弘历
朝代：清
体裁：七言律诗

常年艰致是春云，今岁春云易郁氛。都道南巡转气候，恰宜东作蔚氤氲。每看出岫容生动，便冀为霖意恳勤。俯仰高轩宁玩绘，劭农心为万民欣。
题云绘轩
作者：弘历
朝代：清
体裁：古风

春绘欣而夏绘愁，蔚英出岫自悠悠。在云无意为聚散，于我有心殊喜忧。安得兴消总如愿，可知期望率难酬。即昨夜雨晓而霁，复增望泽因田畴。三年屈指将归政，近矣其时两罢不。
题云龙山行馆
作者：弘历
朝代：清
体裁：七言律诗

庚子徐州实未临，阅堤此重旧途寻。并山接筑曾差看，易石蒇工此慰心。别馆云龙忆昔驻，大彭风物入新吟。拈毫会意于何是，一瞬廿年仍碧岑。
题云龙犀角杯
作者：弘历
朝代：清
体裁：五言律诗

犀角兴明代，精传无锡尤。已教创轮辂，未免费雕锼。命匠敦淳朴，作杯斥巧浮。云龙述经义，杂说与韩侔。
题互妙楼
作者：弘历
朝代：清
体裁：七言绝句

阴阳动静互为根，智水仁山众妙门。楼上雅宜读周易，当前成性契存存。
题五代人雪霁捕鱼图叠旧作韵
作者：弘历
朝代：清
体裁：古风

三冬曾未品三清，上元镫下希琼霙。何期节过咏甘雪，砚池春暖消花凌。即景图书得悦目，是谁粉本蓝出青。东湾西浦船杂集，生计各有��罾。蓬头椎髻妇子聚，力虽共作心无营。大鱼换钱供衣米，小鲜佐酒泥炉烹。浮家泛宅自无系，那愁白帖官租增。作者阙名具深意，虑同皮陆垂虚声。子美有句意好生，同然先得弗更评。两题拖尾恐防或割去，遂教乘兴图中与写成。
题五代刁光胤写生花卉用宋孝宗御题韵 其一 桃花蛱蝶
作者：弘历
朝代：清
体裁：七言绝句

元都又值早春开，喜缀芳枝惜点苔。剩有漆园谈梦觉，前身谁辨菜虫来。
题五代刁光胤写生花卉用宋孝宗御题韵 其七 琼雪山�
作者：弘历
朝代：清
体裁：七言绝句

腻粉嫣红总化城，一般春意可怜生。非关西蜀无留咏，诗客偏饶未了情。
题五代刁光胤写生花卉用宋孝宗御题韵 其三 独石丛葵
作者：弘历
朝代：清
体裁：七言绝句

一般赋色分丛耳，幸得佳名曰向阳。试拟本来参面目，谁教叶绿更花黄。
题五代刁光胤写生花卉用宋孝宗御题韵 其九 仙佩凌波
作者：弘历
朝代：清
体裁：七言绝句

雍京笔底有生姿，黄孔曾闻师事之。独写凌波应有意，惜伊曾未入周诗。
题五代刁光胤写生花卉用宋孝宗御题韵 其二 寒林乳羝
作者：弘历
朝代：清
体裁：七言绝句

五国城边雪似尘，南冠应忆汉宫春。可知廊庙调梅者，未及冰天乳牧人。
题五代刁光胤写生花卉用宋孝宗御题韵 其五 清风晚节
作者：弘历
朝代：清
体裁：七言绝句

春草秋花总化工，碎金偏喜镂寒丛。筼筜弄影清溪绕，却胜漂香万点红。
题五代刁光胤写生花卉用宋孝宗御题韵 其八 紫薇蜻蜓
作者：弘历
朝代：清
体裁：七言绝句

一片琉璃满意凉，绛云低拂碧波香。蜻蜓蘸影旋成两，试问齐年谁短长。
题五代刁光胤写生花卉用宋孝宗御题韵 其六 雪猧戏蜂
作者：弘历
朝代：清
体裁：七言绝句

文石芳丛步缛毛，游蜂引惹忽腾逃。当年十八称李霭，底似传神正午高。
题五代刁光胤写生花卉用宋孝宗御题韵 其十 秋浦芙蓉
作者：弘历
朝代：清
体裁：七言绝句

拒得霜华秋鲜双，东篱相望未心降。柴桑不羡陪高节，锦里权教照碧江。
题五代刁光胤写生花卉用宋孝宗御题韵 其四 雪坡蹲兔
作者：弘历
朝代：清
体裁：七言绝句

二麦东阡早兆祥，坡陀积玉软莎长。卧来毛颖浑难辨，蟾窟迷离认白章。
题五代阮郜女仙图·其一
作者：弘历
朝代：清
体裁：七言绝句

控鹤乘龙落碧空，海山佳处胜游同。追随总是行云侣，那计三壶与八鸿。
题五代阮郜女仙图·其三
作者：弘历
朝代：清
体裁：七言绝句

周家昉与王家朏，津逮犹馀五代人。不是宣和珍什袭，相随安得至崇真。
题五代阮郜女仙图·其二
作者：弘历
朝代：清
体裁：七言绝句

雾袖风裾称体娟，休言玉杵结尘缘。上清亦有遭沦谪，寄语人间漫学仙。
题五岳真形图玉圭
作者：弘历
朝代：清
体裁：七言绝句

五岳真形出道家，老聃无欲后增誇。介圭周器安有此，不辨而知伪刻差。
题五福堂
作者：弘历
朝代：清
体裁：七言律诗

五福堂昭圣日临，园中最古历年深。闻诗闻礼那忘昔，益敬益惭直至今。祖德宗功庆贻世，曾看元抱幸从心。待之五十载一咏，得以艰惟慰以钦。
题五经萃室岳珂宋版五经 其一 易经
作者：弘历
朝代：清
体裁：七言律诗

羲文万载萃精神，日用寻常即化钧。义漏朱家缘后代，注传王氏以前人。韦编坚矣今何在，纸牍脆哉兹尚珍。我岂善言言岂敢，手胼口沫意犹谆。
题五经萃室岳珂宋版五经 其三 诗经
作者：弘历
朝代：清
体裁：七言律诗

删诗书子所同谙，论语惟诗独屡谈。必也性情养有正，斯于政事布无惭。体殊大雅与小雅，为在周南及召南。恰喜五经兄弟翕，稡兹一室乐和湛。
题五经萃室岳珂宋版五经 其二 书经
作者：弘历
朝代：清
体裁：七言律诗

五经无不帝王师，切已端惟谟典词。自幼服膺惊老矣，曰言熟口愧行之。徒成今日还明日，空作念兹仍在兹。岳氏相台书复合，文昌呵护信称奇。
题五经萃室岳珂宋版五经 其五 礼记
作者：弘历
朝代：清
体裁：七言律诗

礼乐贯乎天地人，斯须不可去诸身。虽曾二戴藩篱涉，实异三经餍饫醇。舍此无能为治主，幸其有后继忠臣。周官法度如行者，意在关雎与趾麟。
题五经萃室岳珂宋版五经 其四 春秋
作者：弘历
朝代：清
体裁：七言律诗

家塾荆溪宋梓闻，相台曾刻五经文。旧收天禄春秋独，续合丰城四部群。吴楚已夷狄以视，桓文斯正谲之分。尊王谁识宣尼旨，广义豪釐谬实纷。
题人字柳
作者：弘历
朝代：清
体裁：七言绝句

液池一例照芙蓉，袅袅柔丝濯濯容。设曰人应登列传，晋书曾见有王恭。
题仇英抚松看菊图
作者：弘历
朝代：清
体裁：七言绝句

撷芳抚介自徘徊，招谤常怀公干才。不为白衣同送酒，王公安得过桥来。
题仇英松风水阁
作者：弘历
朝代：清
体裁：七言绝句

盘谷之中池上居，十洲画幅映纱疏。松风水阁皆相似，活脱精神笑不如。
题仇英松风水阁图
作者：弘历
朝代：清
体裁：七言绝句

十洲笔向失纤秾，此独神传澹泊宗。山则似盘湖弗似，伊人共我听涛松。
题仇英林亭佳趣
作者：弘历
朝代：清
体裁：七言律诗

选幽结屋万山间，山外流来水一湾。石岸奚妨教诘曲，木床真足养高閒。并无俗客寻常到，虽有柴门总不关。架上抽书聊弃暇，龙蒙那拟便为删。
题仇英桐阴昼静图
作者：弘历
朝代：清
体裁：七言律诗

日长山静绿梧稠，坐听沿阶活水流。一室萧然惟四壁，片言得意足千秋。心将太宇同寥阔，意与閒云共去留。掩卷匡床高卧处，蝶原是我我原周。
题仇英水仙·其一
作者：弘历
朝代：清
体裁：七言绝句

傍依文石俯清泉，香色晶晶总净娟。院体不存馀士气，画中悟得小乘禅。
题仇英水仙·其二
作者：弘历
朝代：清
体裁：七言绝句

何妨玉瓣与金心，风度应于意表寻。子固高标细模拟，墨林为赠是知音。
题仇英水仙蜡梅小幅叠旧韵·其一
作者：弘历
朝代：清
体裁：七言绝句

小幅携将秘笈中，不疑色相未相融。楚荆屈子长沙贾，恰称龙门合传同。
题仇英水仙蜡梅小幅叠旧韵·其三
作者：弘历
朝代：清
体裁：七言绝句

各具风流正何碍，相投气味本来宜。却如巡到西湖上，水渚山凹屡见之。
题仇英水仙蜡梅小幅叠旧韵·其二
作者：弘历
朝代：清
体裁：七言绝句

玉质标来宜近水，金相放处正冲寒。毡庐试展香盈室，那藉寻常睡鸭兰。
题仇英水仙蜡梅小幅叠旧韵·其四
作者：弘历
朝代：清
体裁：七言绝句

墨林曾见画图亲，此作偏宜赠此人。题罢偶怀赓韵者，当前如幻悟根尘。
题仇英画九成宫箑头
作者：弘历
朝代：清
体裁：七言绝句

由来细笔擅仇英，士气饶他院本精。拾级鞠躬献铭者，其人自是魏元成。
题仇英秋江待渡图
作者：弘历
朝代：清
体裁：七言绝句

瑟瑟吴江枫落时，长天秋水动涟漪。招招舟子横塘畔，体物风人有所思。
题仇英秋溪晓渡
作者：弘历
朝代：清
体裁：七言绝句

潦尽寒潭问渡时，旅人马上动秋思。打头落叶来何处，悟得风因便面吹。
题仇英虎邱图
作者：弘历
朝代：清
体裁：七言律诗

实父名传以工致，于工致具古为难。讶斯可谓淡而穆，急切莫寻倪与端。水陆嬉游胥自得，李王家法有兼殚。即今展帧一回忆，境及画图不二观。
题仇英西园雅集图
作者：弘历
朝代：清
体裁：七言绝句

檃括米家记里语，规模李氏画中人。底须著色求形肖，三鬣由来贵得神。
题仇英迓福报喜图
作者：弘历
朝代：清
体裁：七言绝句

见说钟葵善辟邪，名尧家亦字于家。何因幻起明皇梦，乌帽纷传载鬼车。
题仇英采芝图
作者：弘历
朝代：清
体裁：古风

刍豢百年养，芝术千龄美。课童斸云根，九华辨苍紫。精气资坎离，炼玉谢刀匕。彷佛庞德公，不然抱朴子。
题仇远金渊集
作者：弘历
朝代：清
体裁：七言律诗

宋末元初鸣以诗，早年仇白已名驰。却看排次怀面目，信有甲丁为护持。雄逸或堪苏伯仲，清真亦偶陆埙篪。拟之李杜诚犹远，则实渊源限代时。
题任仁发出圉图
作者：弘历
朝代：清
体裁：五言律诗

上驷出星阑，圉人袖手看。性惟贵神逸，色岂系骓驔。讵可执鞭督，当从寓意观。天闲多肉胀，今古致同叹。
题任仁发张果仙踪图
作者：弘历
朝代：清
体裁：七言律诗

中条山色郁参差，中有幽人道术奇。未许世间知里系，忽从朝宁谒威仪。坐如鹤瘦神犹逸，放出驴驰意不羁。可惜虽曾仙药进，霓裳惊破那能医。
题任仁发横琴高士图即用其韵
作者：弘历
朝代：清
体裁：七言绝句

峡是焦桐水是弦，写之横膝两铿然。高人非学稚圭者，移勒休驰驿路烟。
题任仁发花村春庆图
作者：弘历
朝代：清
体裁：七言律诗

熙春桃柳绘花村，称庆高堂列子孙。别有宾朋盍荀里，相于揖让进于门。一时佳会神传独，六行芳规目击存。迪世化民廑深念，所希比户此风敦。
题任仁发调良图
作者：弘历
朝代：清
体裁：七言绝句

巨鼻于思立大宛，名驹牵出牧平原。细莎齧龁随其性，岂在金羁玉辔繁。
题仿倪瓒狮子林图七叠前韵
作者：弘历
朝代：清
体裁：七言律诗

地随高下水翻渠，榭可凭荷楼贮书。胜以江南图仿厥，时因几暇景游予。却仍军务遥廑彼，那得忘怀此乐胥。远谢老迂当日况，安居清閟究如如。
题仿倪瓒狮子林图六叠前韵
作者：弘历
朝代：清
体裁：七言律诗

岂是狮林亟爱渠，无过即景偶吟书。未须各景涂抹彼，便以七言檃括予。欲待今秋题芮鞫，姑迟明岁證馀胥。苏家叠韵倪家画，自笑由来两不如。
题仿古卷六种 其一 董邦达仿文徵明渔乐图
作者：弘历
朝代：清
体裁：七言绝句

老幼团圞伴侣亲，笭箵�簖不离身。画中亦有天随子，肖得渔家乐逼真。
题仿古卷六种 其三 钱维城仿陈淳蔬果杂卉
作者：弘历
朝代：清
体裁：七言绝句

蠕动肖翘态各殊，春华秋实一图俱。花狸祗在乾鱼侧，问尔垂涎到口无。
题仿古卷六种 其二 钱维城仿王谷祥寒梅啅雀
作者：弘历
朝代：清
体裁：七言绝句

亦有相亲亦有争，鸟犹若此况人情。不如梅竹无心性，个个交枝朵朵荣。
题仿古卷六种 其五 金廷标仿赵孟頫八骏图
作者：弘历
朝代：清
体裁：七言绝句

图成八骏不鞍勒，散放权奇态各轩。何必昆崙穷足力，汉文皇帝有名言。
题仿古卷六种 其六 方琮仿倪瓒狮子林图
作者：弘历
朝代：清
体裁：七言绝句

丛篁磊石占高风，取意宁云取貌同。却想山房幽绝处，仿图今亦在其中。
题仿古卷六种 其四 金廷标仿李公麟击壤图
作者：弘历
朝代：清
体裁：七言绝句

康衢寓意写龙眠，不识美焉抑刺焉。我命仿图图颇似，展观祗觉愧尧天。
题仿古犀角杯
作者：弘历
朝代：清
体裁：七言绝句

仿古原非远古时，宣城规制近犹遗。切磋写出溪村景，淇澳风人喻有思。
题仿宋刻丝九阳消寒图
作者：弘历
朝代：清
体裁：七言律诗

九羊意寓九阳乎，因有消寒数九图。子半迥春心可见，男三开泰义犹符。宋时创作真称巧，苏匠仿为了弗殊。谩说今人不如古，以云返朴却惭吾。
题仿李唐夏山雨后小帧
作者：弘历
朝代：清
体裁：七言绝句

雨香馆里壬申画，雨后夏山仿李唐。雪霁今朝重即景，世年讶忽变烟光。